EUROPOS KOMISIJA Strasbūras, 2022 12 13 COM(2022) 729 final 2022/0424(COD) Pasiūlymas EUROPOS PARLAMENTO IR TARYBOS REGLAMENTAS dėl išankstinės informacijos apie keleivius (API) rinkimo ir perdavimo siekiant sustiprinti ir palengvinti išorės sienų kontrolę, kuriuo iš dalies keičiami reglamentai (ES) 2019/817 ir (ES) 2018/1726 ir panaikinama Tarybos direktyva 2004/82/EB {SEC(2022) 444 final} - {SWD(2022) 421 final} - {SWD(2022) 422 final} - {SWD(2022) 423 final}



AIŠKINAMASIS MEMORANDUMAS 1.PASIŪLYMO APLINKYBĖS •Pasiūlymo pagrindimas ir tikslai Pastaraisiais dešimtmečiais oro transportu keliaujančių žmonių padaugėjo, taip pat buvo diegiamos veiksmingumu grindžiamos inovacijos, dėl kurių atsirado didesnių lėktuvų ir kilo poreikis veiksmingiau valdyti keleivių srautus oro uostuose. 2019 m. Tarptautinė civilinės aviacijos organizacija (ICAO) pranešė, kad visame pasaulyje reguliariomis oro susisiekimo paslaugomis skraidinta 4,5 mlrd. keleivių, iš kurių daugiau kaip pusė milijardo keleivių kasmet atvyksta į ES arba iš jos išvyksta, o tai kelia sunkumų prie išorės oro sienų. Išankstinės informacijos apie keleivius (API) tvarkymas, kaip numatyta dabartinėje API direktyvoje ir šiame pasiūlyme, yra sienų valdymo priemonė, padedanti didinti patikrinimų kertant sieną veiksmingumą ir efektyvumą, nes palengvinamas ir paspartinamas keliautojų įforminimas; tai taip pat kovos su neteisėta imigracija priemonė. API duomenys – tai keleivių tapatybės informacija, nurodyta jų kelionės dokumentuose, kartu su skrydžio informacija, surinkta registracijos metu ir perduota paskirties šalies sienos apsaugos institucijoms. Kadangi šios institucijos API duomenis gauna prieš atvykstant skrydžiui, jos, laikydamosi taikytinų teisės aktų, gali iš anksto patikrinti keliautojus pagal rizikos profilius, stebėjimo sąrašus ir duomenų bazes, taip paspartindamos gera valia keliaujančių asmenų patikrinimus kertant sieną ir panaudodamos daugiau išteklių ir laiko, kad nustatytų keliautojus, kuriems atvykus reikia atlikti tolesnį tyrimą. Nuo 2017 m. pagal Tarptautinės civilinės aviacijos konvenciją (Čikagos konvenciją) API duomenų rinkimo ir perdavimo sistemų sukūrimas yra tarptautinis standartas. ES tai reglamentuojama API direktyva. Ta direktyva oro vežėjai įpareigojami paprašius perduoti API duomenis paskirties šalies sienos apsaugos institucijoms iki skrydį vykdančio orlaivio pakilimo. Tačiau valstybės narės nėra įpareigojamos prašyti oro vežėjų pateikti API duomenis, todėl atsiranda spragų ir nenuoseklumų, susijusių su duomenų rinkimu ir naudojimu: API duomenis sistemingai renka tik kelios valstybės narės, o kitos – ne. Apskaičiuota, kad vidutiniškai iš visų valstybių narių surenkami 65 proc. atvykstamųjų skrydžių API duomenys. Dėl to asmenims, norintiems išvengti patikrinimų ir apeiti maršrutus, kuriuose API duomenys renkami nuosekliai, yra lengva keliauti į paskirties vietą skrydžių maršrutais, kuriuose API duomenys naudojami rečiau arba visai nenaudojami. Neseniai atliktas API direktyvos vertinimas parodė, kad net tais atvejais, kai valstybės narės prašo API duomenų, jų nacionalinės institucijos ne visada nuosekliai naudoja API duomenis. Iš tiesų, API duomenys leidžia sienos apsaugos pareigūnams atlikti išankstinius keleivių tapatybės ir naudojamo kelionės dokumento galiojimo patikrinimus Šengeno sienų kodekse numatytose duomenų bazėse. Tačiau ne visos valstybės narės naudoja API duomenis atlikdamos išankstinius patikrinimus Šengeno sienų kodekse nustatytose duomenų bazėse. Iš tiesų Airija, kuri nedalyvauja taikant Šengeno sienų kodeksą, taiko panašius vidaus teisės aktus. Tai dėl siūlomo reglamento nepasikeis. API direktyvoje nustatyti tik riboti API duomenų rinkimo, perdavimo ir tvarkymo kriterijai, susiję su renkant duomenis apimamų skrydžių skaičiumi, rinktinais duomenų elementais arba duomenų rinkimo priemonėmis, – jais nėra atsižvelgiama į tarptautinių standartų ir gairių, susijusių su API duomenų rinkimu, raidą. Tai lemia labai skirtingą praktiką, o tai trukdo ne tik veiksmingai ir efektyviai vykdyti patikrinimus kertant sieną, bet ir yra papildoma našta oro vežėjams, kurie turi laikytis skirtingų reikalavimų, priklausomai nuo maršrutų, kuriais jie veža keleivius, ir valstybės narės, kuri prašo pateikti API duomenis.Suderinus API duomenų rinkimą ir perdavimą su šiais tarptautiniais API duomenų standartais būtų užtikrinta, kad oro transporto sektorius laikytųsi API reikalavimų. Kad API duomenys būtų naudojami veiksmingai, jie turi būti tikslūs, išsamūs ir aktualūs. Jei tapatybės duomenys nepatikimi ir nepatikrinti, o šiuo metu kartais taip ir yra, kryžminės patikros duomenų bazėse neduos patikimų operatyvinių rezultatų. Kadangi per pastaruosius 20 metų registracija internetu tapo įprasta praktika, kelionės dokumento API duomenis vis dažniau rankiniu būdu įrašo arba patys deklaruoja keleiviai. Dėl neišsamių, neteisingų ar pasenusių API duomenų, perduodamų nacionalinėms institucijoms, gali atsirasti spragų, susijusių su patikrinimų, kuriuos gali atlikti sienos apsaugos institucijos, rūšimis, ir galiausiai tai gali daryti poveikį keliautojams, kuriems gali būti taikomi neteisingi ir nebūtini patikrinimai. Poreikis užtikrinti, kad renkami API duomenys būtų pakankamai kokybiški, yra glaudžiai susijęs su priemonėmis, kurias oro transporto bendrovės naudoja siekdamos užtikrinti, kad surinkti atitinkami API duomenys atitiktų kelionės dokumentuose pateikiamą informaciją. Dabartinėje API sistemoje nenustatyta, kokiomis priemonėmis reikia iš keliautojų rinkti API duomenis. Priešingai nei rankiniu būdu įrašoma informacija, automatizuotas duomenų rinkimas keltų mažiau kokybės problemų, o API duomenys būtų naudojami veiksmingiau bei efektyviau, ir tai taip pat padėtų sutrumpinti laiką, kurį kompetentingos sienos apsaugos institucijos skiria sąveikai su vežėjais. Todėl dabartinės API duomenų rinkimo ir perdavimo teisinės sistemos peržiūra suteikia galimybę sustiprinti išorės sienų valdymą ir kovoti su neteisėta imigracija. Tai daroma padedant užtikrinti, kad visi asmenys, vykstantys oro transportu iš trečiosios šalies arba įgyvendinant siūlomą reglamentą nedalyvaujančios valstybės narės į Sąjungą (konkrečiau į Šengeno erdvėje dalyvaujančias valstybes be vidaus sienų kontrolės (toliau – Šengeno erdvė) ir Airiją), t. y. trečiųjų šalių piliečiai, asmenys be pilietybės ir ES piliečiai, prieš jiems atvykstant galėtų būti iš anksto patikrinti pagal API duomenis ir kad valstybės narės taikytų vienodus tokio duomenų rinkimo ir perdavimo išorės sienų kontrolės ir kovos su neteisėta imigracija tikslais kriterijus. Sudarant palankesnes sąlygas keleivių srautams oro uostuose ir paspartinant patikrinimus kertant sieną, šiuo pasiūlymu padedama užtikrinti, kad būtų galima veiksmingai atlikti sistemingus kiekvieno oro transporto keleivio patikrinimus pagal taikytinus teisės aktus. •Suderinamumas su toje pačioje politikos srityje galiojančiomis nuostatomis Šiuo pasiūlymu atsižvelgiama į poreikį nustatyti bendras API duomenų rinkimo ir perdavimo sienų valdymo ir kovos su neteisėta imigracija tikslais taisykles; tai susiję su Šengeno erdvės egzistavimu ir bendrų taisyklių, reglamentuojančių asmenų judėjimą per išorės sienas, nustatymu. Šis pasiūlymas dera su Šengeno sienų kodekse nustatytais įpareigojimais dėl asmenų tikrinimo prie išorės sienų. Siūlomas reglamentas susijęs su platesniu didelės apimties ES informacinių sistemų kontekstu, kuris nuo API direktyvos priėmimo 2004 m. gerokai pasikeitė. Be to, 2014 m. birželio mėn. Europos Vadovų Tarybos priimtose strateginėse gairėse numatyta išplėsti procedūras, kurias prie išorės sienų vykdo sienos apsaugos pareigūnai, siekiant padidinti patikrinimų prieš pasienio kontrolės postą veiksmingumą ir sumažinti neigiamą poveikį pasienyje. Tai, be kita ko, Šengeno informacinė sistema (SIS), Vizų informacinė sistema (VIS) ir sistema EURODAC. Be to, šiuo metu kuriamos dar trys naujos sistemos: atvykimo ir išvykimo sistema (AIS), Europos kelionių informacijos ir leidimų sistema (ETIAS) ir centralizuota valstybių narių, turinčių informacijos apie priimtus trečiųjų šalių piliečių ir asmenų be pilietybės apkaltinamuosius nuosprendžius, nustatymo sistema (ECRIS-TCN). Visos šios dabartinės ir būsimos sistemos yra susietos per 2019 m. patvirtintą ES informacinių sistemų saugumo, sienų ir migracijos valdymo srityse sąveikumo sistemą, kuri šiuo metu diegiama. Į šį pasiūlymą įtrauktose peržiūrose atsižvelgiama į sąveikumo sistemą. Visų pirma siūlomas maršruto parinktuvas padeda išvengti techninių komponentų dubliavimo dalijantis ETIAS vežėjų sąsajos komponentais. ETIAS vežėjų sąsaja suteikia vežėjams technines priemones pateikti užklausą dėl į valstybes nares vykstančių trečiųjų šalių piliečių, kuriems netaikomas vizos reikalavimas, ETIAS statuso. Siūlomu reglamentu užtikrinama, kad įvairūs duomenų procesai būtų diferencijuoti ir griežtai atskirti ir kad būtų paisoma įvairiose ES priemonėse nustatytų prieigos teisių. Be to, siūlomu reglamentu esamos eu-LISA AIS ir ETIAS patariamosios grupės darbas susiejamas su būsimu darbu API srityje, veiksmingumo didinimu ir masto ekonomija, vengiant darbo grupių dubliavimosi. Kaip paaiškinta pirmiau, patikrinimai kertant sieną, kuriuos siekiama palengvinti ir sustiprinti siūlomo reglamento taisyklėmis, turi būti atliekami pagal Šengeno sienų kodeksą, kai taikytina, arba pagal nacionalinę teisę. Be to, paprastai taikytini ES teisės aktai bus taikomi laikantis juose nustatytų sąlygų. Kalbant apie asmens duomenų tvarkymą, tai visų pirma pasakytina apie Bendrąjį duomenų apsaugos reglamentą (BDAR) ir ES duomenų apsaugos reglamentą. Šis pasiūlymas poveikio tiems aktams nedaro. Minėtų ES teisės aktų taikymas pagal šį reglamentą gautų API duomenų tvarkymui reiškia, kad valstybės narės įgyvendina ES teisę, kaip tai suprantama pagal Chartijos 51 straipsnio 1 dalį, t. y. kad taip pat taikomos Chartijos taisyklės. Visų pirma tų ES teisės aktų taisyklės turi būti aiškinamos atsižvelgiant į Chartiją. ICAO gairės dėl mašininio nuskaitymo kelionės dokumentų perkeltos į Reglamentą (ES) 2019/1157 dėl Sąjungos piliečių tapatybės kortelių saugumo didinimo ir Reglamentą (EB) Nr. 2252/2004 dėl pasų apsauginių savybių ir biometrikos standartų. Šie reglamentai yra pirminiai teisės aktai, leidžiantys automatiškai surinkti išsamius ir kokybiškus kelionės dokumentų duomenis. Siūlomas reglamentas ir toliau būtų Šengeno acquis dalis. Valstybių narių kompetentingos sienos apsaugos institucijos toliau gaus ir toliau tvarkys API duomenis tik sienų valdymo ir kovos su neteisėta imigracija tikslais, kuriais API duomenys buvo surinkti pagal siūlomą reglamentą. Šis pasiūlymas yra glaudžiai susijęs su pasiūlymu dėl reglamento dėl API duomenų rinkimo ir perdavimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais, nes abiejuose pasiūlymuose pateikiamos panašios nuostatos dėl API duomenų elementų sąrašo, API duomenų rinkimo automatizuotomis priemonėmis ir duomenų perdavimo į maršruto parinktuvą. 2.TEISINIS PAGRINDAS, SUBSIDIARUMO IR PROPORCINGUMO PRINCIPAI

•Teisinis pagrindas Šio siūlomo reglamento dėl API duomenų rinkimo ir perdavimo sienų valdymo ir kovos su neteisėta imigracija tikslais, atsižvelgiant į tikslą ir numatytas priemones, tinkamas teisinis pagrindas yra Sutarties dėl Europos Sąjungos veikimo (SESV) 77 straipsnio 2 dalies b ir d punktai ir 79 straipsnio 2 dalies c punktas. Pagal SESV 77 straipsnio 2 dalies b punktą Sąjunga gali priimti priemones, susijusias su išorės sienas kertantiems asmenims taikoma kontrole, o pagal d punktą Sąjunga įgaliojama priimti bet kurias priemones, būtinas laipsniškai sukurti integruotą išorės sienų valdymo sistemą. Pagal SESV 79 straipsnio 2 dalies c punktą Sąjunga gali priimti priemones, susijusias su neteisėta imigracija. Taip užtikrinamas suderinamumas su dabartine API direktyva, kuri grindžiama tomis pačiomis nuostatomis. •Subsidiarumas SESV Sąjungai aiškiai suteikiami įgaliojimai plėtoti bendrą išorės sienas kertančių asmenų patikrinimų politiką; tai aiškus tikslas, kurio turi būti siekiama ES lygmeniu. Be to, tai yra ES ir valstybių narių pasidalijamosios kompetencijos sritis. Poreikis nustatyti bendras taisykles dėl API duomenų rinkimo ir perdavimo sienų valdymo ir kovos su neteisėta imigracija tikslais yra susijęs, visų pirma ir nedarant poveikio konkrečiai Airijos pozicijai, su Šengeno erdvės sukūrimu ir bendrų taisyklių, reglamentuojančių asmenų judėjimą per išorės sienas, nustatymu, visų pirma su Šengeno sienų kodeksu. Atsižvelgiant į tai, vienos valstybės narės sprendimai daro poveikį kitoms valstybėms narėms, todėl būtina nustatyti bendras ir aiškias šios srities taisykles ir veiklos praktiką. Veiksmingai ir efektyviai išorės sienų kontrolei reikia darnaus požiūrio visoje Šengeno erdvėje, be kita ko, dėl galimybės iš anksto patikrinti keliautojus naudojant API duomenis. ES veiksmų, susijusių su API duomenimis, poreikį šiuo metu taip pat lemia neseniai padaryti teisės aktų pakeitimai Šengeno erdvės išorės sienų valdymo srityje, visų pirma: –2019 m. Sąveikumo reglamentu bus sudarytos sąlygos sistemingai tikrinti išorės sienas kertančius asmenis pagal visą turimą ir aktualią informaciją ES centralizuotose saugumo, sienų ir migracijos valdymo informacinėse sistemose. Centralizuoto API duomenų perdavimo mechanizmo sukūrimas ES lygmeniu yra logiškas šios koncepcijos tęsinys. Laikantis Sąveikumo reglamente pateiktų sąvokų, centralizuotas API duomenų perdavimas ateityje galėtų lemti tai, kad šie duomenys būtų naudojami užklausoms įvairiose duomenų bazėse (SIS, Europolo duomenys) pateikti per Europos paieškos portalą; –prie išorės sienų API duomenų naudojimas veiksmingai papildytų būsimą Europos kelionių informacijos ir leidimų sistemos (ETIAS) ir atvykimo ir išvykimo sistemos (AIS) įgyvendinimą. Išorės sienų valdymui ir toliau būtų būtina naudoti API duomenis, nes sienos apsaugos pareigūnai iš anksto informuojami, ar keliautojas faktiškai įlipo į lėktuvą ir netrukus atvyks į Šengeno erdvę, taip palengvinant patikrinimą kertant sieną, kuris bus atliekamas keliautojui atvykus prie išorės sienų. •Proporcingumo principas Vadovaujantis ES sutarties 5 straipsnio 4 dalyje nustatytu proporcingumo principu, konkrečios priemonės pobūdis ir intensyvumas turi atitikti nustatytą problemą. Dėl visų šioje teisėkūros iniciatyvoje nurodytų problemų vienaip ar kitaip reikia imtis ES lygmens teisėkūros veiksmų, kad valstybės narės galėtų šias problemas spręsti veiksmingai neviršydamos to, kas yra būtina šioms problemoms spręsti. Šiuo pasiūlymu bus sustiprinta API duomenų rinkimo ir perdavimo išorės sienų valdymo ir kovos su neteisėta imigracija tikslais teisinė sistema. Juo bus sustiprinti API duomenys kaip priemonė, kuria gerinami išankstiniai keliautojų patikrinimai prie išorės sienų, taip prisidedant ne tik prie pačių patikrinimų veiksmingumo ir efektyvumo, bet ir prie tikslo kovoti su neteisėta imigracija, ypač atsižvelgiant į tarpvalstybines keliones oro transportu ir oro vežėjų pareigas šioje srityje. Laikantis tarptautinių standartų ir rekomenduojamos praktikos, šiuo pasiūlymu bus reikalaujama, kad oro vežėjai rinktų ir perduotų visų į Sąjungą vykdomų skrydžių API duomenis, kaip apibrėžta pasiūlyme. Šiame pasiūlyme nustatytos pareigos neviršija to, kas būtina šiam tikslui pasiekti. Kalbant konkrečiau, šiuo pasiūlymu nustatomos aiškios taisyklės, be kita ko, dėl to, kas sudaro API duomenis, kurių skrydžių API duomenis oro vežėjai turėtų rinkti ir kaip jie turėtų būti perduodami. Šiuo reglamento pasiūlymu bus nustatytas nuoseklus požiūris į API duomenų naudojimą išorės sienų valdymo ir kovos su neteisėta imigracija tikslais. Toks API reikalavimų standartizavimas visose valstybėse narėse prisidės prie didesnio teisinio tikrumo ir nuspėjamumo, taigi ir prie to, kad oro vežėjai labiau laikytųsi reikalavimų. Proporcingumas taip pat užtikrinamas keliais siūlomo reglamento elementais: pavyzdžiui, jis taikomas tik atvykstamiesiems skrydžiams, reikalavimas naudoti automatizuotas priemones taikomas tik tam tikriems API duomenims ir numatomos apsaugos priemonės, susijusios su API duomenų tvarkymo būdu ir tikslu. Siūlomame reglamente numatoma sukurti maršruto parinktuvą, kuris veiktų kaip bendras valstybių narių ir oro vežėjų jungiamasis punktas, laikantis tarptautinių rekomendacijų, ir nustatomas ES požiūris į API duomenų rinkimą ir perdavimą. API duomenis perduodant maršruto parinktuvu sumažės oro transporto sektoriaus išlaidos ir bus užtikrinta, kad sienos apsaugos pareigūnai turėtų greitą ir sklandžią prieigą prie API duomenų, kuriuos jie turi gauti atlikdami išsamesnius patikrinimus kertant sieną. Taikant tokį požiūrį bus labai sumažintas jungčių, kurias valstybėms narėms reikės sukurti ir palaikyti, skaičius. Kita vertus, dėl to oro vežėjams bus paprasčiau palaikyti ryšį su kompetentingomis sienos apsaugos institucijomis ir bus pasiekta masto ekonomija. Už maršruto parinktuvo projektavimą, kūrimą, prieglobą ir techninį valdymą bus atsakinga ES agentūra, t. y. eu-LISA. API duomenų perdavimas per maršruto parinktuvą padės stebėti skrydžius ir taip sumažinti tikimybę, kad vežėjas nesilaikys šiame pasiūlyme nustatyto įpareigojimo perduoti API duomenis. •Priemonės pasirinkimas Siūlomas reglamentas. Kaip įvertinta prie šio pasiūlymo pridėtame poveikio vertinime ir atsižvelgiant į tai, kad siūlomos priemonės turi būti taikomos tiesiogiai ir vienodai visose valstybėse narėse, reglamentas yra tinkamas teisinės priemonės pasirinkimas. 3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI •Galiojančių teisės aktų ex post vertinimas / tinkamumo patikrinimas Įvertinus API direktyvą nustatyta, kad API duomenų rinkimo ir perdavimo kompetentingoms sienos apsaugos institucijoms loginis pagrindas praėjus 15 metų nuo šios direktyvos įsigaliojimo tebėra aktualus. Dabartiniai direktyvos tikslai, visų pirma sienų kontrolės valdymo gerinimas, kuris savo ruožtu taip pat gali padėti kovoti su neteisėta migracija, tebėra labai aktualūs atitinkamų suinteresuotųjų subjektų ir platesnės visuomenės poreikiams. Be to, nustatyta, kad API duomenų rinkimas ir perdavimas taip pat svarbus siekiant palengvinti teisėtą keliavimą.

Atlikus vertinimą nustatyta, kad nesuderintas direktyvos įgyvendinimas yra kliūtis jos veiksmingumui ir nuoseklumui. Dėl direktyvoje nustatytų minimaliųjų reikalavimų API sistemų diegimas ir faktinis API duomenų naudojimas yra labai nenuoseklūs. Be to, nevienodą įgyvendinimą nacionaliniu lygmeniu lėmė valstybėms narėms palikta galimybė naudoti API duomenis teisėsaugos tikslais, nepateikiant aiškios šio tikslo apibrėžties ir nenustatant sistemos. Atliekant vertinimą taip pat nustatyta neatitikimų su kitomis ES priemonėmis, dėl kurių praktiškai kyla operatyvinių sunkumų ir netikrumo susijusioms šalims, visų pirma duomenų subjektams. API direktyvoje nustatyti asmens duomenų apsaugos reikalavimai nevisiškai atitinka naujausius pokyčius šioje srityje. Be to, API direktyva nevisiškai dera su tarptautine informacijos apie keleivius reglamentavimo sistema, ypač kiek tai susiję su duomenų sritimis ir perdavimo standartais. Vertinime atkreiptas dėmesys į keletą trūkumų, susijusių su API direktyva, t. y. trūksta i) standartizacijos ir suderinimo, ii) tam tikrų duomenų apsaugos priemonių ir iii) aiškaus suderinimo su naujausiais politikos ir teisės aktų pakeitimais ES lygmeniu. Šie elementai daro poveikį direktyvos poveikiui, sukelia naštą suinteresuotiesiems subjektams ir sukuria tam tikrą teisinį netikrumą tiek oro vežėjams, renkantiems ir perduodantiems API duomenis, tiek juos gaunančioms ir toliau tvarkančioms kompetentingoms sienos apsaugos institucijoms, tiek galiausiai keleiviams. Į vertinimo išvadas atsižvelgta rengiant poveikio vertinimą ir šį pasiūlymą. •Konsultacijos su suinteresuotaisiais subjektais Rengiant šį pasiūlymą konsultuotasi su įvairiais suinteresuotaisiais subjektais, įskaitant valstybių narių valdžios institucijas (kompetentingas pasienio institucijas, informacijos apie keleivius skyrius), transporto sektoriaus atstovus ir pavienius oro vežėjus. Pagal savo įgaliojimus ir ekspertines žinias taip pat prisidėjo ES agentūros, pavyzdžiui, Europos sienų ir pakrančių apsaugos agentūra (Frontex), ES teisėsaugos bendradarbiavimo agentūra (Europolas), ES didelės apimties IT sistemų laisvės, saugumo ir teisingumo erdvėje operacijų valdymo agentūra (eu-LISA) ir ES pagrindinių teisių agentūra (FRA). Į šią iniciatyvą taip pat įtrauktos nuomonės ir grįžtamoji informacija, gautos per viešas konsultacijas, vykusias 2019 m. pabaigoje atliekant API direktyvos vertinimą. Rengiant poveikio vertinimą, kuriuo grindžiamas šis pasiūlymas, vyko konsultacijos, per kurias, taikant įvairius metodus, buvo surinkti suinteresuotųjų subjektų atsiliepimai. Ši veikla visų pirma apėmė įžanginį poveikio vertinimą, pagalbinį išorės tyrimą ir keletą techninių seminarų. Nuo 2020 m. birželio 5 d. iki 2020 m. rugpjūčio 14 d. buvo renkami atsiliepimai dėl įžanginio poveikio vertinimo, gauta iš viso septyni atsiliepimai apie būsimos API direktyvos taikymo srities išplėtimą, duomenų kokybę, sankcijas, API ir PNR duomenų ryšį ir asmens duomenų apsaugą. Pagalbinis išorės tyrimas buvo atliktas remiantis dokumentų tyrimais, pokalbiais ir apklausomis dalyvaujant šio dalyko ekspertams, kurie išnagrinėjo įvairias galimas API duomenų tvarkymo priemones ir aiškias taisykles, kuriomis sudaromos palankesnės sąlygos teisėtai keliauti ir kurios atitinka ES informacinių sistemų sąveikumą, ES asmens duomenų apsaugos reikalavimus ir kitas esamas ES priemones bei tarptautinius standartus. Komisijos tarnybos taip pat surengė kelis techninius seminarus su ekspertais iš valstybių narių ir Šengeno asocijuotųjų šalių. Šiuose seminaruose buvo siekiama suburti ekspertus, kad jie pasikeistų nuomonėmis apie galimybes, kurios buvo numatytos siekiant sustiprinti būsimą API sistemą sienų valdymo ir kovos su neteisėta imigracija, taip pat kovos su nusikalstamumu ir terorizmu tikslais. Konsultacijos su suinteresuotaisiais subjektais išsamiau aprašytos pridedamame poveikio vertinime (2 priedas). •Poveikio vertinimas Vadovaudamasi Geresnio reglamentavimo gairėmis, Komisija atliko poveikio vertinimą, kuris pateikiamas pridedamame Komisijos tarnybų darbiniame dokumente. 2022 m. rugsėjo 28 d. posėdyje Reglamentavimo patikros valdyba peržiūrėjo poveikio vertinimo projektą ir 2022 m. rugsėjo 30 d. pateikė teigiamą nuomonę. Atsižvelgiant į nustatytas problemas, susijusias su API duomenų rinkimu ir perdavimu, poveikio vertinime įvertintos politikos galimybės, susijusios su API duomenų rinkimo pirmiau nurodytais tikslais aprėptimi, taip pat galimybės pagerinti API duomenų kokybę. Kalbant apie API duomenų rinkimą išorės sienų valdymo ir kovos su neteisėta imigracija tikslais, poveikio vertinime nagrinėtas, viena vertus, API duomenų apie visus iš ne Šengeno erdvės atvykstančius skrydžius rinkimas ir, kita vertus, API duomenų apie visus iš ne Šengeno erdvės atvykstančius skrydžius ir į ne Šengeno erdvę išvykstančius skrydžius rinkimas. Be to, poveikio vertinime taip pat apsvarstytos galimybės pagerinti API duomenų kokybę – arba rinkti API duomenis automatizuotomis priemonėmis ir rankiniu būdu, arba rinkti API duomenis tik automatizuotomis priemonėmis. Kadangi visas API duomenų rinkinys sukuriamas keleiviams jau esant lėktuve, sienos apsaugos pareigūnai API duomenis gautų tik po to, kai keliautojai fiziškai patikrinami išvykstant ir patikrinus jų pasus, taigi per vėlai, kad tai padėtų sienos apsaugos pareigūnams jų darbe, todėl galimybė rinkti API duomenis dėl visų susijusių atvykstamųjų ir išvykstamųjų skrydžių nebuvo pasirinkta kaip tinkamiausios galimybės dalis. Remiantis poveikio vertinimo ataskaitos išvadomis, tinkamiausia galimybė naudoti API priemonę minėtais tikslais apima API duomenų apie visus atitinkamus atvykstamuosius skrydžius rinkimą, o oro vežėjai tam tikrus API duomenis rinktų tik automatizuotomis priemonėmis. Šios galimybės kartu pagerintų valstybių narių gebėjimą naudoti API duomenis, kad galėtų veiksmingai ir efektyviai tikrinti keliautojus oro transportu prieš jiems atvykstant prie išorės sienų. Standartizavus API duomenų rinkimo ir perdavimo reikalavimus, oro transporto sektorius geriau laikytųsi reikalavimų, nes visose valstybėse narėse jam būtų taikomi vienodi reikalavimai. Naudojant patikimesnius ir patikrintus API duomenis, įskaitant API duomenis, surinktus automatizuotomis priemonėmis, būtų galima nustatyti didelės rizikos keliautojų tapatybę ir greičiau atlikti patikrinimus kertant išorės sienas ir įforminant atvykstančius keleivius. Pasiūlymas dera su Europos klimato teisės akte nustatytu poveikio klimatui neutralumo tikslu ir Sąjungos tikslais iki 2030 m. ir 2040 m. Poveikio vertinime taip pat apsvarstytos ir atmestos tokios galimybės, kaip API duomenų rinkimas dėl kitų transporto priemonių, pavyzdžiui, iš jūrų, geležinkelių ir autobusų transporto operatorių. Poveikio vertinime nustatyta, kad jau yra ES ir tarptautinių taisyklių, pagal kurias reikalaujama, kad jūrų transporto operatoriai iš anksto perduotų valstybių narių sienos apsaugos institucijoms informaciją apie keleivius, keliaujančius atvykstamaisiais ir išvykstamaisiais maršrutais. Todėl papildomas ES įpareigojimas jūrų transporto operatoriams perduoti API duomenis būtų nereikalingas. Palyginti su oro transporto sektoriumi, sausumos transporto operatoriams, pvz., geležinkelių ar autobusų vežėjams, yra sudėtingiau rinkti keleivių duomenis (nevyksta registracijos procesai, nėra sistemingai išduodami vardiniai bilietai) ir reikėtų didelių investicijų į operatorių fizinę infrastruktūrą, o tai turėtų didelių pasekmių jų ekonominiam modeliui ir keleiviams. Sprendimas neįtraukti šių aspektų į šį siūlomą reglamentą nedaro poveikio kai kurių valstybių narių praktikai, pagal kurią remiantis nacionaline teise reikalaujama pateikti geležinkeliais vykstančių keleivių duomenis, su sąlyga, kad laikomasi ES teisės. •Pagrindinės teisės ir asmens duomenų apsauga Šia iniciatyva numatomas keliautojų asmens duomenų tvarkymas, todėl ribojamas naudojimasis pagrindine teise į asmens duomenų apsaugą, kuri garantuojama ES pagrindinių teisių chartijos (toliau – Chartija) 8 straipsniu ir SESV 16 straipsniu. Kaip pabrėžė ES Teisingumo Teismas (ESTT), teisė į asmens duomenų apsaugą nėra absoliuti teisė, tačiau bet koks apribojimas turi būti vertinamas atsižvelgiant į jo funkciją visuomenėje ir atitikti Chartijos 52 straipsnio 1 dalyje nustatytus kriterijus. Asmens duomenų apsauga taip pat yra glaudžiai susijusi su pagarba teisei į privatų gyvenimą, kuri yra Chartijos 7 straipsniu saugomos teisės į privatų ir šeimos gyvenimą dalis. Oro vežėjų pareiga rinkti API duomenis apie visus išorės sienas kertančius keliautojus ir vėliau maršruto parinktuvu tuos API duomenis perduoti kompetentingoms sienos apsaugos institucijoms atitinka tikslą padėti užtikrinti, kad visų į valstybes nares atvykstančių keliautojų išankstiniai patikrinimai prie išorės sienų būtų atliekami veiksmingai ir efektyviai, taip prisidedant ir prie kovos su neteisėta imigracija tikslo. Nors kompetentingos sienos apsaugos institucijos nepriims vien API duomenimis pagrįstų sprendimų, šiuo pasiūlymu sienos apsaugos institucijoms bus sudarytos sąlygos iš anksto organizuoti savo veiklą ir sudaryti palankesnes sąlygas bona fide keleiviams atvykti ir kitiems keleiviams nustatyti. Pirmiau minėtos pagrindinės teisės ribojamos tik tiek, kiek tikrai būtina nurodytiems tikslams pasiekti, visų pirma apribojant tapatybės duomenų rinkimą tik keliautojo kelionės dokumente esančia informacija ir apribojant duomenų tvarkymo mastą iki minimumo, įskaitant asmens duomenų saugojimo laikotarpį. Dėl to, kad oro vežėjai privalo naudoti automatizuotas priemones API duomenims iš keliautojų rinkti, asmens duomenų apsaugos požiūriu gali kilti papildoma rizika. Tačiau ji buvo apribota ir sušvelninta. Pirma, reikalavimas taikomas tik tam tikriems API duomenims, kai automatizuotos priemonės turi būti naudojamos atsakingai, kiek tai susiję su kompiuterio skaitomais duomenimis keliautojų dokumentuose. Antra, siūlomame reglamente nustatyti reikalavimai dėl naudotinų automatizuotų priemonių, kurie turi būti patikslinti deleguotajame akte. Galiausiai numatytos kelios apsaugos priemonės, pavyzdžiui, registravimas, konkrečios asmens duomenų apsaugos taisyklės ir veiksminga priežiūra.

Į šį pasiūlymą taip pat įtrauktos papildomos ir konkrečios apsaugos priemonės, kuriomis siekiama užtikrinti, kad būtų laikomasi Chartijos, be kita ko, kiek tai susiję su asmens duomenų tvarkymo saugumu, duomenų ištrynimu ir tikslų apribojimu bei keliautojų teise į informaciją. Be to, nors, be nuostatos, kuria užtikrinamas tikslų apribojimo principo laikymasis, siūlomu reglamentu nebūtų reglamentuojamas kompetentingų sienos apsaugos institucijų pagal jį gautų API duomenų naudojimas, nes tai jau reglamentuota kitais teisės aktais (Šengeno sienų kodeksu, asmens duomenų apsaugos teisės aktu, Chartija), siekiant aiškumo konstatuojamosiose dalyse primenama, kad toks naudojimas negali sukelti jokios diskriminacijos, kuri draudžiama pagal Chartijos 21 straipsnį. 4.POVEIKIS BIUDŽETUI Ši teisėkūros iniciatyva dėl API duomenų rinkimo ir perdavimo siekiant palengvinti išorės sienų kontrolę turėtų poveikį eu-LISA ir valstybių narių kompetentingų sienos apsaugos institucijų biudžetui ir darbuotojų poreikiams. Apskaičiuota, kad agentūrai eu-LISA bus skirtas maždaug 45 mln. EUR papildomas biudžetas (pagal dabartinę DFP – 33 mln. EUR) maršruto parinktuvui įrengti, o nuo 2029 m. – 9 mln. EUR per metus jo techniniam valdymui, ir kad reikės maždaug 27 papildomų etatų siekiant užtikrinti, kad eu-LISA turėtų reikiamų išteklių užduotims, kurios jai pavestos pagal šį siūlomą reglamentą ir siūlomą reglamentą dėl API duomenų rinkimo ir perdavimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais, vykdyti. Kalbant apie valstybes nares, apskaičiuota, kad 27 mln. EUR (pagal dabartinę daugiametę finansinę programą – 8 mln. EUR), skirtus sienų valdymo institucijoms reikalingoms nacionalinėms sistemoms ir infrastruktūrai atnaujinti, ir vėliau, nuo 2028 m., iki 5 mln. EUR per metus jų priežiūrai, būtų galima kompensuoti iš Sienų valdymo ir vizų priemonės fondo. Visos tokios teisės galiausiai turės būti nustatytos pagal tuos fondus reglamentuojančias taisykles, taip pat pagal siūlomame reglamente nustatytas taisykles dėl išlaidų. Atsižvelgiant į tai, kad šis siūlomas reglamentas yra glaudžiai susijęs su siūlomu reglamentu dėl API duomenų rinkimo ir perdavimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais, visų pirma kiek tai susiję su API duomenų perdavimu į maršruto parinktuvą, šio siūlomo reglamento priede pateikta finansinė teisės akto pasiūlymo pažyma yra vienoda abiem pasiūlymams. 5.KITI ELEMENTAI •Įgyvendinimo planai ir stebėsena, vertinimas ir ataskaitų teikimo tvarka Komisija užtikrintų, kad būtų nustatytos reikalingos priemonės, skirtos stebėti, kaip veikia siūlomos priemonės, ir vertinti, ar jos atitinka pagrindinius politikos tikslus. Praėjus ketveriems metams po siūlomo reglamento taikymo pradžios ir vėliau – kas ketverius metus Komisija pateiktų Europos Parlamentui ir Tarybai ataskaitą, kurioje būtų įvertintas reglamento įgyvendinimas ir jo pridėtinė vertė. Ataskaitoje taip pat būtų nurodytas bet koks tiesioginis ar netiesioginis poveikis atitinkamoms pagrindinėms teisėms. Joje būtų nagrinėjami pasiekti rezultatai, atsižvelgiant į tikslus, ir vertinama, ar taikomas loginis pagrindas tebėra tinkamas ir kokią tai turi reikšmę renkantis būsimas galimybes. Privalomas pareigos rinkti API duomenis pobūdis ir maršruto parinktuvo įdiegimas leis susidaryti aiškesnį vaizdą apie tai, kaip oro vežėjai renka ir perduoda API duomenis, ir apie tai, kaip valstybės narės vėliau naudoja API duomenis pagal taikytinus nacionalinės ir Sąjungos teisės aktus. Tai padės Europos Komisijai atlikti vertinimo ir vykdymo užtikrinimo užduotis, nes jai bus teikiami patikimi statistiniai duomenys apie perduodamų duomenų kiekį ir apie skrydžius, dėl kurių bus prašoma pateikti API duomenis. •Kintamoji geometrija Šis pasiūlymas grindžiamas Šengeno acquis ir juo plėtojamos Šengeno acquis nuostatos dėl išorės sienų, nes jis susijęs su išorės sienų kirtimu. Todėl reikėtų apsvarstyti toliau nurodytas prie ES sutarties ir SESV pridėto Protokolo (Nr. 19) dėl į Europos Sąjungos sistemą integruotos Šengeno acquis ir prie ES sutarties ir SESV pridėto Protokolo (Nr. 22) dėl Danijos pozicijos pasekmes. Pasiūlymui taikomos Šengeno acquis priemonės, kurias įgyvendinant Airija dalyvauja pagal 2002 m. vasario 28 d. Tarybos sprendimo 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas 6 straipsnio 2 dalį. Konkrečiai Airijos dalyvavimas įgyvendinant šį pasiūlymą yra susijęs su Sąjungos atsakomybe imtis priemonių, kuriomis plėtojamos Šengeno acquis nuostatos dėl kovos su neteisėta imigracija, kurias įgyvendinant Airija dalyvauja. Airija dalyvauja visų pirma atsižvelgiant į tai, kad į to Tarybos sprendimo 1 straipsnio 1 dalį būtų įtraukta nuoroda į Konvencijos dėl Šengeno susitarimo įgyvendinimo 26 straipsnį dėl oro vežėjų pareigų, susijusių su užsieniečiais, kuriems neleista atvykti, ir dėl užsieniečių turimų reikiamų kelionės dokumentų. Airija dalyvauja įgyvendinant visą siūlomą reglamentą. Pagal prie Europos Sąjungos sutarties (ES sutartis) ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvaus priimant šį pasiūlymą ir, kai jis bus priimtas, jis nebus jai privalomas ar taikomas. Kadangi šis siūlomas reglamentas bus grindžiamas Šengeno acquis, remdamasi to protokolo 4 straipsniu, per šešis mėnesius po to, kai Taryba nuspręs dėl šio pasiūlymo, Danija turi nuspręsti, ar jį įtrauks į savo nacionalinę teisę. Kipro, Bulgarijos, Rumunijos ir Kroatijos atžvilgiu siūlomas reglamentas yra aktas, grindžiamas Šengeno acquis arba kitaip su juo susijęs, kaip tai suprantama atitinkamai 2003 m. Stojimo akto 3 straipsnio 1 dalyje, 2005 m. Stojimo akto 4 straipsnio 1 dalyje ir 2011 m. Stojimo akto 4 straipsnio 1 dalyje. Islandijos, Norvegijos, Šveicarijos ir Lichtenšteino atžvilgiu siūlomu reglamentu bus plėtojamos Šengeno acquis nuostatos, kaip tai suprantama jų atitinkamuose asociacijos susitarimuose. •Išsamus konkrečių pasiūlymo nuostatų paaiškinimas 1 skyriuje išdėstytos šio reglamento bendrosios nuostatos, pradedant taisyklėmis dėl jo dalyko ir taikymo srities. Jame taip pat pateikiamas apibrėžčių sąrašas. 2 skyriuje išdėstytos API duomenų rinkimo ir perdavimo nuostatos, t. y. aiškios oro vežėjų atliekamo API duomenų rinkimo taisyklės, taisyklės dėl API duomenų perdavimo į maršruto parinktuvą, kompetentingų sienos apsaugos institucijų atliekamo API duomenų tvarkymo ir oro vežėjų bei tų institucijų vykdomo API duomenų saugojimo ir ištrynimo.

3 skyriuje pateikiamos nuostatos dėl API duomenų perdavimo maršruto parinktuvu. Kalbant konkrečiau, į jį įtrauktos nuostatos, kuriomis apibūdinamos pagrindinės maršruto parinktuvo ypatybės, maršruto parinktuvo naudojimo taisyklės, API duomenų perdavimo iš maršruto parinktuvo kompetentingoms institucijoms procedūra, API duomenų ištrynimas iš maršruto parinktuvo, registracijos žurnalų tvarkymas ir procedūros, taikomos tais atvejais, kai maršruto parinktuvo iš dalies arba visiškai techniškai neįmanoma naudoti. 4 skyriuje pateikiamos konkrečios nuostatos dėl asmens duomenų apsaugos. Kalbant konkrečiau, jame nurodoma, kas yra duomenų valdytojai ir duomenų tvarkytojai, pagal šį reglamentą tvarkantys API duomenis, kurie yra asmens duomenys. Jame taip pat nustatomos priemonės, kurių reikalaujama iš eu-LISA, kad būtų užtikrintas duomenų tvarkymo saugumas, laikantis Reglamento (ES) 2018/1725 nuostatų. Jame nustatomos priemonės, kurių reikalaujama iš oro vežėjų ir kompetentingų sienos apsaugos institucijų, siekiant užtikrinti jų atitikties atitinkamoms šiame reglamente išdėstytoms nuostatoms ir audito taisyklėms savikontrolę. 5 skyriuje reglamentuojami tam tikri konkretūs su maršruto parinktuvu susiję klausimai. Jame nustatyti reikalavimai dėl kompetentingų sienos apsaugos institucijų ir oro vežėjų jungčių su maršruto parinktuvu. Jame taip pat nustatomos eu-LISA užduotys, susijusios su maršruto parinktuvo projektavimu ir kūrimu, priegloba, techniniu valdymu ir kitomis pagalbinėmis užduotimis. Šiame skyriuje taip pat pateikiamos nuostatos dėl eu-LISA ir valstybių narių pagal šį reglamentą patiriamų išlaidų, visų pirma susijusių su valstybių narių jungtimis ir integracija su maršruto parinktuvu. Jame taip pat išdėstytos nuostatos dėl atsakomybės už maršruto parinktuvui padarytą žalą, maršruto parinktuvo eksploatavimo pradžios ir galimybės oro vežėjams savanoriškai naudotis maršruto parinktuvu laikantis tam tikrų sąlygų. 6 skyriuje pateikiamos nuostatos dėl priežiūros, galimų sankcijų, taikytinų oro vežėjams už šiame reglamente nustatytų jų pareigų nevykdymą, taisyklių, susijusių su eu-LISA statistinėmis ataskaitomis, ir Komisijos rengiamo praktinio vadovo. 7 skyriuje reglamentuojamas poveikis kitiems ES teisės aktams. Kalbant konkrečiau, jame pateikiamos nuostatos dėl Direktyvos 2004/82/EB panaikinimo ir būtinų kitų esamų priemonių, t. y. Reglamento (ES) 2018/1726 ir Reglamento (ES) 2019/817, pakeitimų. 8 skyriuje pateikiamos šio reglamento baigiamosios nuostatos, susijusios su deleguotųjų ir įgyvendinimo aktų priėmimu, šio reglamento stebėsena ir vertinimu, jo įsigaliojimu ir taikymu. 2022/0424 (COD) Pasiūlymas EUROPOS PARLAMENTO IR TARYBOS REGLAMENTAS dėl išankstinės informacijos apie keleivius (API) rinkimo ir perdavimo siekiant sustiprinti ir palengvinti išorės sienų kontrolę, kuriuo iš dalies keičiami reglamentai (ES) 2019/817 ir (ES) 2018/1726 ir panaikinama Tarybos direktyva 2004/82/EB EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 77 straipsnio 2 dalies b ir d punktus ir 79 straipsnio 2 dalies c punktą, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę, laikydamiesi įprastos teisėkūros procedūros, kadangi: (1)asmenų patikrinimai prie išorės sienų labai padeda užtikrinti ilgalaikį Sąjungos, valstybių narių ir jos piliečių saugumą ir todėl tebėra svarbi apsaugos priemonė, ypač erdvėje be vidaus sienų kontrolės (toliau – Šengeno erdvė). Veiksminga ir efektyvi išorės sienų kontrolė, vykdoma visų pirma pagal Europos Parlamento ir Tarybos reglamentą (ES) 2016/399, kai taikytina, padeda kovoti su neteisėta imigracija ir užkirsti kelią grėsmėms valstybių narių vidaus saugumui, viešajai tvarkai, visuomenės sveikatai ir tarptautiniams santykiams; (2)naudojant keliautojų duomenis ir skrydžių informaciją, perduodamus prieš keliautojų atvykimą, vadinamus išankstinės informacijos apie keleivius (API) duomenimis, prisidedama prie to, kad būtų paspartintas reikiamų patikrinimų kertant sieną vykdymas. Šiame reglamente šis procesas konkrečiai susijęs su trečiosios šalies arba valstybės narės, nedalyvaujančios taikant šį reglamentą, ir taikant šį reglamentą dalyvaujančios valstybės narės sienų kirtimu. Naudojant tokius duomenis sustiprinami patikrinimai prie tų išorės sienų, nes suteikiama pakankamai laiko, kad būtų galima atlikti nuodugnius ir išsamius visų keliautojų patikrinimus, nedarant neproporcingo neigiamo poveikio gera valia keliaujantiems asmenims. Todėl, siekiant užtikrinti patikrinimų prie išorės sienų veiksmingumą ir efektyvumą, turėtų būti nustatyta tinkama teisinė sistema, kuria būtų užtikrinta, kad valstybių narių kompetentingos sienos apsaugos institucijos tokiuose išorės sienos perėjimo punktuose turėtų prieigą prie API duomenų prieš keliautojams atvykstant; (3)paaiškėjo, kad esama API duomenų teisinė sistema, kurią sudaro Tarybos direktyva 2004/82/EB ir nacionalinės teisės aktai, kuriais ta direktyva perkeliama į nacionalinę teisę, yra svarbi gerinant sienų kontrolę, visų pirma nustatant sistemą, pagal kurią valstybės narės galėtų nustatyti nuostatas dėl oro vežėjų pareigų perduoti į jų teritoriją vykstančių keleivių API duomenis. Tačiau nacionaliniu lygmeniu vis dar esama skirtumų. Visų pirma iš oro vežėjų sistemingai neprašoma API duomenų ir oro vežėjams taikomi skirtingi reikalavimai, susiję su rinktinos informacijos rūšimi bei sąlygomis, kuriomis API duomenys turi būti perduodami kompetentingoms sienos apsaugos institucijoms. Dėl šių skirtumų oro vežėjai ne tik patiria nereikalingų išlaidų ir sunkumų, bet ir trukdoma užtikrinti veiksmingą ir efektyvų prie išorės sienų atvykstančių asmenų išankstinį patikrinimą;

(4)todėl esama teisinė sistema turėtų būti atnaujinta ir pakeista siekiant užtikrinti, kad taisyklės, susijusios su API duomenų rinkimu ir perdavimu siekiant padidinti ir palengvinti patikrinimų kertant išorės sienas veiksmingumą ir efektyvumą bei kovoti su neteisėta imigracija, būtų aiškios, suderintos ir veiksmingos; (5)siekiant užtikrinti kuo nuoseklesnį požiūrį tarptautiniu lygmeniu ir atsižvelgiant į tuo lygmeniu taikomas API duomenų rinkimo taisykles, šiuo reglamentu nustatytoje atnaujintoje teisinėje sistemoje turėtų būti atsižvelgiama į atitinkamą praktiką, dėl kurios tarptautiniu mastu susitarta su oro transporto sektoriumi, ir į Pasaulio muitinių organizacijos, Tarptautinės aviacijos transporto asociacijos ir Tarptautinės civilinės aviacijos organizacijos gaires dėl išankstinės informacijos apie keleivius; (6)API duomenų rinkimas ir perdavimas daro poveikį asmenų privačiam gyvenimui ir apima asmens duomenų tvarkymą. Siekiant visapusiškai gerbti pagrindines teises, visų pirma teisę į privatų gyvenimą ir teisę į asmens duomenų apsaugą pagal Europos Sąjungos pagrindinių teisių chartiją (toliau – Chartija), turėtų būti numatyti tinkami apribojimai ir apsaugos priemonės. Visų pirma, bet koks API duomenų, visų pirma API duomenų, kurie yra asmens duomenys, tvarkymas turėtų būti apribotas tik tuo, kas yra būtina ir proporcinga šio reglamento tikslams pasiekti. Be to, reikėtų užtikrinti, kad pagal šį reglamentą surinkti ir perduoti API duomenys nelemtų jokios Chartijos draudžiamos diskriminacijos; (7)kad būtų pasiekti šio reglamento tikslai, jis turėtų būti taikomas visiems oro vežėjams, vykdantiems skrydžius į Sąjungą, kaip apibrėžta šiame reglamente, apimant ir reguliariuosius, ir nereguliariuosius skrydžius, neatsižvelgiant į tuos skrydžius vykdančių oro vežėjų įsisteigimo vietą; (8)siekiant veiksmingumo ir teisinio tikrumo, informacijos elementai, kurie kartu sudaro API duomenis, kurie turi būti renkami ir vėliau perduodami pagal šį reglamentą, turėtų būti aiškiai ir išsamiai išvardyti, įskaitant informaciją, susijusią su kiekvienu keliautoju, ir informaciją apie to keliautojo skrydį. Tokia skrydžių informacija turėtų apimti informaciją apie atvykimo į atitinkamos valstybės narės teritoriją sienos perėjimo punktą visais atvejais, kuriems taikomas šis reglamentas, tačiau ta informacija turėtų būti renkama tik tais atvejais, kai taikytina pagal Reglamentą (ES) [API teisėsauga], t. y. ne tada, kai API duomenys yra susiję su ES vidaus skrydžiais; (9)siekiant sudaryti sąlygas lankstumui ir inovacijoms, iš esmės kiekvienam oro vežėjui turėtų būti palikta teisė nuspręsti, kaip jis vykdo savo pareigas, susijusias su šiame reglamente nustatytu API duomenų rinkimu. Tačiau atsižvelgiant į tai, kad yra tinkamų technologinių sprendimų, leidžiančių automatiškai rinkti tam tikrus API duomenis, kartu užtikrinant, kad atitinkami API duomenys būtų tikslūs, išsamūs ir naujausi, ir atsižvelgiant į tokių technologijų naudojimo pranašumus veiksmingumo ir efektyvumo požiūriu, turėtų būti reikalaujama, kad oro vežėjai tuos API duomenis rinktų automatizuotomis priemonėmis, nuskaitydami informaciją iš mašininio nuskaitymo kelionės dokumento duomenų; (10)automatizuotos priemonės suteikia keliautojams galimybę patiems pateikti tam tikrus API duomenis registracijos internetu proceso metu. Be kita ko, tokios priemonės galėtų būti, pavyzdžiui, saugi programėlė keliautojų išmaniajame telefone, kompiuteryje ar internetinėje vaizdo kameroje, kurioje būtų galima nuskaityti mašininio nuskaitymo kelionės dokumento duomenis. Jei keliautojai neužsiregistravo internetu, oro vežėjai praktiškai turėtų suteikti jiems galimybę registracijos oro uoste metu pateikti atitinkamus kompiuterio skaitomus API duomenis naudojant savitarnos kioską arba padedant oro transporto bendrovių darbuotojams prie registracijos langelio; (11)Komisijai turėtų būti suteikti įgaliojimai priimti techninius reikalavimus ir procedūrines taisykles, kurių oro vežėjai turi laikytis naudodami automatizuotas priemones mašininio nuskaitymo API duomenims rinkti pagal šį reglamentą, siekiant padidinti aiškumą bei teisinį tikrumą ir padėti užtikrinti duomenų kokybę ir atsakingą automatizuotų priemonių naudojimą; (12)atsižvelgiant į automatinių priemonių naudojimo pranašumus renkant mašininio nuskaitymo API duomenis ir į aiškumą, atsirandantį dėl techninių reikalavimų, kurie turi būti priimti pagal šį reglamentą, derėtų paaiškinti, kad oro vežėjai, kurie nusprendžia naudoti automatizuotas priemones informacijai, kurią jie turi perduoti pagal Direktyvą 2004//82/EB, rinkti, turi galimybę, bet neprivalo, taikyti tuos reikalavimus, kai jie bus priimti, tokiam automatizuotų priemonių naudojimui tiek, kiek tai leidžiama pagal tą direktyvą. Bet koks savanoriškas tų specifikacijų taikymas taikant Direktyvą 2004/82/EB neturėtų būti suprantamas kaip darantis kokį nors poveikį oro vežėjų ir valstybių narių pareigoms pagal tą direktyvą; (13)siekiant užtikrinti, kad kompetentingų sienos apsaugos institucijų iš anksto atliekami išankstiniai patikrinimai būtų veiksmingi ir efektyvūs, toms institucijoms perduodamuose API duomenyse turėtų būti pateikiami keliautojų, kurie yra pasirengę faktiškai kirsti išorės sienas, t. y. keliautojų, kurie faktiškai yra lėktuve, duomenys. Todėl oro vežėjai turėtų perduoti API duomenis iškart po to, kai uždaromi įlaipinimo vartai. Be to, API duomenys padeda kompetentingoms sienos apsaugos institucijoms atskirti teisėtus keliautojus nuo jas dominančių keliautojų, todėl gali reikėti atlikti papildomus patikrinimus, o tam reikėtų toliau koordinuoti ir rengti paskesnes priemones, kurių reikia imtis keliautojams atvykus. Taip galėtų atsitikti, pavyzdžiui, tais atvejais, kai yra netikėtai daug institucijas dominančių keliautojų, kurių fiziniai patikrinimai pasienyje galėtų turėti neigiamos įtakos patikrinimams kertant sieną ir kitų teisėtų keliautojų laukimo laikui pasienyje. Siekiant suteikti kompetentingoms sienos apsaugos institucijoms galimybę parengti tinkamas ir proporcingas priemones pasienyje, pavyzdžiui, laikinai padidinti darbuotojų skaičių arba perskirstyti darbuotojus, visų pirma dėl skrydžių, kuriuos vykdant laiko nuo keleivių įlaipinimo pabaigos iki atvykimo prie išorės sienų nepakanka, kad kompetentingos sienos apsaugos institucijos galėtų parengti tinkamiausią atsaką, API duomenys turėtų būti taip pat perduodami prieš įlaipinant kiekvieną keliautoją, kai jis registruojamas skrydžiui; (14)siekiant suteikti aiškumo dėl techninių reikalavimų, kurie taikytini oro vežėjams ir kurie yra reikalingi siekiant užtikrinti, kad pagal šį reglamentą jų surinkti API duomenys būtų saugiai, veiksmingai ir greitai perduodami į maršruto parinktuvą, Komisijai turėtų būti suteikti įgaliojimai nustatyti bendrų protokolų ir tinkamų duomenų formatų, kurie turi būti naudojami tokiam perdavimui, specifikacijas; (15)siekiant išvengti bet kokios netinkamo naudojimo rizikos ir laikantis tikslo apribojimo principo, kompetentingoms sienos apsaugos institucijoms turėtų būti aiškiai uždrausta pagal šį reglamentą gautus API duomenis tvarkyti bet kuriuo kitu tikslu, išskyrus patikrinimų kertant išorės sienas veiksmingumo ir efektyvumo didinimą bei palengvinimą ir kovą su neteisėta imigracija; (16)siekiant užtikrinti, kad kompetentingos sienos apsaugos institucijos turėtų pakankamai laiko visų keliautojų, įskaitant tolimaisiais ir jungiamaisiais skrydžiais keliaujančius asmenis, išankstiniams patikrinimams atlikti, taip pat pakankamai laiko užtikrinti, kad oro vežėjų renkami ir perduodami API duomenys būtų išsamūs, tikslūs ir naujausi, ir prireikus paprašyti oro vežėjų pateikti papildomų paaiškinimų, pataisymų ar papildymų, kompetentingos sienos apsaugos institucijos turėtų pagal šį reglamentą gautus API duomenis saugoti nustatytą laikotarpį, kuris neviršija to, kas tikrai būtina tiems tikslams pasiekti. Kad oro vežėjai galėtų atsakyti į tokius prašymus, jie taip pat turėtų saugoti API duomenis, kuriuos jie perdavė pagal šį reglamentą, tą patį nustatytą ir griežtai būtiną laikotarpį; (17)siekiant užtikrinti, kad oro vežėjai neturėtų kurti ir palaikyti daug jungčių su valstybių narių kompetentingomis sienos apsaugos institucijomis, kad būtų galima perduoti pagal šį reglamentą surinktus API duomenis, ir kad būtų išvengta su tuo susijusio neveiksmingumo ir saugumo rizikos, turėtų būti priimta nuostata dėl vieno Sąjungos lygmeniu sukurto ir naudojamo maršruto parinktuvo, kuris veiktų kaip tokio duomenų perdavimo jungiamasis ir skirstomasis punktas. Siekiant veiksmingumo ir išlaidų efektyvumo, maršruto parinktuvas, kiek tai techniškai įmanoma ir visapusiškai laikantis šio reglamento ir Reglamento (ES) [API teisėsauga] taisyklių, turėtų būti grindžiamas kitų atitinkamų sistemų, sukurtų pagal Sąjungos teisę, techniniais komponentais; (18)maršruto parinktuvas turėtų automatiškai perduoti API duomenis atitinkamoms kompetentingoms sienos apsaugos institucijoms, kurios turėtų būti nustatytos atsižvelgiant į atvykimo į valstybės narės teritoriją sienos perėjimo punktą, įtrauktą į atitinkamus API duomenis. Siekiant palengvinti skirstymo procesą, kiekviena valstybė narė turėtų nurodyti, kurios sienos apsaugos institucijos yra kompetentingos gauti iš maršruto parinktuvo perduodamus API duomenis. Siekiant užtikrinti tinkamą šio reglamento veikimą ir skaidrumą, ta informacija turėtų būti skelbiama viešai; (19)maršruto parinktuvas turėtų būti naudojamas tik tam, kad oro vežėjams būtų lengviau perduoti API duomenis kompetentingoms sienos apsaugos institucijoms pagal šį reglamentą ir informacijos apie keleivius skyriams (PIU) pagal Reglamentą (ES) [API teisėsauga], ir jis neturėtų būti API duomenų saugykla. Dėl šios priežasties ir siekiant kuo labiau sumažinti neteisėtos prieigos ar kitokio netinkamo naudojimo riziką ir laikantis duomenų kiekio mažinimo principo, bet koks API duomenų saugojimas maršruto parinktuve turėtų būti apribotas tiek, kiek tikrai būtina su perdavimu susijusiais techniniais tikslais, o API duomenys iš maršruto parinktuvo turėtų būti nedelsiant, visam laikui ir automatiškai ištrinami nuo to momento, kai užbaigiamas perdavimas, arba, kai aktualu pagal Reglamentą (ES) [API teisėsauga], API duomenys iš viso neturi būti perduodami; (20)siekiant užtikrinti tinkamą API duomenų perdavimo iš maršruto parinktuvo veikimą, Komisijai turėtų būti suteikti įgaliojimai nustatyti išsamias technines ir procedūrines to perdavimo taisykles. Tos taisyklės turėtų būti tokios, kad būtų užtikrinta, jog perdavimas būtų saugus, veiksmingas ir greitas, o poveikis keleivių kelionėms ir oro vežėjams būtų ne didesnis nei būtina; (21)kad oro vežėjai galėtų kuo greičiau pasinaudoti pranašumais, kuriuos suteikia pagal šį reglamentą eu-LISA sukurtas maršruto parinktuvas, ir įgyti naudojimosi juo patirties, pereinamuoju laikotarpiu oro vežėjams turėtų būti suteikta galimybė, bet ne pareiga, naudotis maršruto parinktuvu informacijai, kurią jie turi perduoti pagal Direktyvą 2004//82/EB, perduoti. Tas pereinamasis laikotarpis turėtų prasidėti nuo to momento, kai maršruto parinktuvas pradeda veikti, ir baigtis, kai nustoja būti taikomi toje direktyvoje nustatyti įpareigojimai. Siekiant užtikrinti, kad toks savanoriškas maršruto parinktuvo naudojimas vyktų atsakingai, turėtų būti reikalaujama gauti išankstinį raštišką atsakingos institucijos, kuri turi gauti informaciją, sutikimą, oro vežėjo prašymu ir po to, kai ta institucija atliko patikrinimus ir prireikus gavo patikinimus. Panašiai, siekiant išvengti situacijos, kai oro vežėjai pakartotinai pradeda ir nustoja naudotis maršruto parinktuvu, turėtų būti reikalaujama, kad oro vežėjui pradėjus savanoriškai juo naudotis, jis privalėtų tokį naudojimą tęsti, išskyrus atvejus, kai yra objektyvių priežasčių nutraukti informacijos perdavimą atitinkamai atsakingai institucijai, pavyzdžiui, paaiškėjus, kad informacija nėra perduodama teisėtai, saugiai, veiksmingai ir greitai. Siekiant tinkamai taikyti šią galimybę savanoriškai naudotis maršruto parinktuvu, deramai atsižvelgiant į visų susijusių šalių teises ir interesus, turėtų būti numatytos būtinos konsultacijų ir informacijos teikimo taisyklės. Bet koks toks savanoriškas maršruto parinktuvo naudojimas taikant Direktyvą 2004/82/EB, kaip numatyta šiame reglamente, neturėtų būti suprantamas kaip darantis kokį nors poveikį oro vežėjų ir valstybių narių pareigoms pagal tą direktyvą; (22)maršruto parinktuvas, kuris bus sukurtas ir naudojamas pagal šį reglamentą, turėtų sumažinti ir supaprastinti technines jungtis, kurių reikia API duomenims perduoti, kad kiekvienam vežėjui ir kiekvienai sienos apsaugos institucijai būtų skirta tik po vieną jungtį. Todėl šiuo reglamentu kompetentingoms sienos apsaugos institucijoms ir oro vežėjams nustatoma pareiga nustatyti tokią jungtį su maršruto parinktuvu ir užtikrinti reikiamą integraciją su juo, kad būtų užtikrinta, jog šiuo reglamentu sukurta API duomenų perdavimo sistema galėtų tinkamai veikti. Siekiant įgyvendinti tas pareigas ir užtikrinti tinkamą šiuo reglamentu sukurtos sistemos veikimą, kartu turėtų būti nustatytos išsamios taisyklės; (23)atsižvelgiant į susijusius Sąjungos interesus, išlaidos, kurias eu-LISA patirs vykdydama savo užduotis pagal šį reglamentą ir Reglamentą (ES) [API teisėsauga], susijusias su maršruto parinktuvu, turėtų būti dengiamos iš Sąjungos biudžeto. Tas pats turėtų būti taikoma atitinkamoms valstybių narių išlaidoms, susijusioms su jų jungtimis su maršruto parinktuvu ir integracija su juo, kaip reikalaujama pagal šį reglamentą ir pagal taikytinus teisės aktus, išskyrus tam tikras išimtis. Išlaidas, kurioms taikomos šios išimtys, turėtų padengti kiekviena atitinkama valstybė narė;

(24)negalima atmesti galimybės, kad dėl išskirtinių aplinkybių ir nepaisant visų pagrįstų priemonių, kurių imtasi pagal šį reglamentą, maršruto parinktuvas arba sistema ar infrastruktūra, jungiantys kompetentingas sienos apsaugos institucijas ir oro vežėjus, tinkamai neveiks, todėl naudoti maršruto parinktuvą API duomenims perduoti gali būti techniškai neįmanoma. Jei maršruto parinktuvas nebus prieinamas ir oro vežėjai iš esmės negalės teisėtai, saugiai, veiksmingai ir greitai perduoti API duomenų, kuriems gedimas padarė poveikį, alternatyviomis priemonėmis, oro vežėjų pareiga perduoti tuos API duomenis į maršruto parinktuvą turėtų būti nebetaikoma tol, kol perdavimas išlieka techniškai neįmanomas. Siekiant kuo labiau sumažinti tokio reiškinio trukmę ir neigiamas pasekmes, suinteresuotosios šalys tokiu atveju turėtų nedelsdamos informuoti viena kitą ir nedelsdamos imtis visų būtinų priemonių, kad techniškai neįmanomo naudojimo problema būtų išspręsta. Atsižvelgiant į tai, kad API duomenys, susiję su jau atvykusiais skrydžiais, nėra naudingi patikrinimams kertant sieną, tokiu atveju nėra pagrindo reikalauti, kad oro vežėjai rinktų ir saugotų API duomenis. Toks susitarimas neturėtų daryti poveikio visų susijusių šalių pareigoms pagal šį reglamentą užtikrinti, kad maršruto parinktuvas, jų atitinkamos sistemos ir infrastruktūra veiktų tinkamai, taip pat tam, kad oro vežėjams būtų taikomos sankcijos, kai jie nevykdo tų pareigų, įskaitant atvejus, kai jie siekia remtis šia tvarka, kai toks rėmimasis nėra pagrįstas. Siekiant atgrasyti nuo tokio piktnaudžiavimo ir palengvinti priežiūrą bei prireikus sankcijų taikymą, oro vežėjai, kurie remiasi šia tvarka dėl savo sistemos ir infrastruktūros gedimo, turėtų apie tai pranešti kompetentingai priežiūros institucijai; (25)siekiant užtikrinti, kad būtų laikomasi pagrindinės teisės į asmens duomenų apsaugą, šiame reglamente turėtų būti nustatytas duomenų valdytojas bei duomenų tvarkytojas ir nustatytos audito taisyklės. Siekiant užtikrinti veiksmingą stebėseną bei tinkamą asmens duomenų apsaugą ir kuo labiau sumažinti saugumo riziką, taip pat turėtų būti nustatytos registravimo, tvarkymo saugumo ir savikontrolės taisyklės. Kai tos taisyklės yra susijusios su asmens duomenų tvarkymu, jos turėtų būti suprantamos kaip papildančios bendrai taikytinus Sąjungos teisės aktus dėl asmens duomenų apsaugos, visų pirma Europos Parlamento ir Tarybos reglamentą (ES) 2016/679 ir Europos Parlamento ir Tarybos reglamentą (ES) 2018/1725. Šis reglamentas neturėtų daryti poveikio tiems aktams, kurie taip pat taikomi asmens duomenų tvarkymui pagal šį reglamentą laikantis jo nuostatų; (26)visų pirma, duomenų tvarkymo pagal šį reglamentą operacijų, t. y. oro vežėjų API duomenų perdavimo per maršruto parinktuvą valstybių narių kompetentingoms sienos apsaugos institucijoms, tikslai – padėti toms institucijoms vykdyti savo sienų valdymo pareigas ir užduotis, susijusias su kova su neteisėta imigracija. Todėl kompetentingos sienos apsaugos institucijos, gaunančios API duomenis, turėtų būti duomenų valdytojos API duomenims, kurie yra asmens duomenys, perduoti maršruto parinktuvu ir jiems saugoti maršruto parinktuve, jei toks saugojimas būtinas techniniais tikslais, taip pat jiems tvarkyti bet kokiais tikslais, kai vėliau tie duomenys naudojami patikrinimams kertant išorės sienas sustiprinti ir palengvinti. Oro vežėjai savo ruožtu turėtų būti atskiri duomenų valdytojai API duomenims, kurie yra asmens duomenys, tvarkyti, kaip jie yra įpareigoti pagal šį reglamentą. Tuo remiantis tiek oro vežėjai, tiek kompetentingos sienos apsaugos institucijos turėtų būti atskiri duomenų valdytojai, kiek tai susiję su jų pačių atitinkamu API duomenų tvarkymu pagal šį reglamentą; (27)siekiant užtikrinti, kad oro vežėjai veiksmingai taikytų šio reglamento taisykles, reikėtų numatyti, kad reikia paskirti ir įgalioti nacionalines institucijas, atsakingas už tų taisyklių priežiūrą. Šio reglamento taisyklėmis dėl tokios priežiūros, įskaitant, kai būtina, sankcijų skyrimą, neturėtų būti daromas poveikis priežiūros institucijų, įsteigtų pagal Reglamentą (ES) 2016/679, užduotims ir įgaliojimams, be kita ko, kiek tai susiję su asmens duomenų tvarkymu pagal šį reglamentą; (28)valstybės narės turėtų numatyti veiksmingas, proporcingas ir atgrasančias sankcijas, įskaitant finansines, tiems oro vežėjams, kurie nevykdo savo pareigų rinkti ir perduoti API duomenis pagal šį reglamentą; (29)kadangi šiuo reglamentu numatoma nustatyti naujas taisykles dėl kompetentingų sienos apsaugos institucijų atliekamo API duomenų rinkimo ir perdavimo siekiant padidinti ir palengvinti patikrinimų kertant išorės sienas veiksmingumą ir efektyvumą, Direktyva 2004/82/EB turėtų būti panaikinta; (30)kadangi maršruto parinktuvą projektuoti, kurti, jo prieglobą vykdyti ir jį techniškai valdyti turėtų agentūra eu-LISA, įsteigta Europos Parlamento ir Tarybos reglamentu (ES) 2018/1726, tą reglamentą būtina iš dalies pakeisti įtraukiant tą užduotį į eu-LISA užduotis. Siekiant saugoti maršruto parinktuvo ataskaitas ir statistinius duomenis bendroje ataskaitų ir statistikos saugykloje, būtina iš dalies pakeisti Europos Parlamento ir Tarybos reglamentą (ES) 2019/817; (31)siekiant priimti priemones, susijusias su kompiuterio skaitomų API duomenų rinkimo automatizuotų priemonių techniniais reikalavimais ir eksploatavimo taisyklėmis, su bendrais protokolais ir formatais, kuriuos oro vežėjai turi naudoti API duomenims perduoti, su techninėmis ir procedūrinėmis taisyklėmis dėl API duomenų perdavimo iš maršruto parinktuvo kompetentingoms sienos apsaugos institucijoms ir PIU, taip pat dėl PIU ir oro vežėjų jungčių su maršruto parinktuvu ir integracijos su juo, pagal Sutarties dėl Europos Sąjungos veikimo 290 straipsnį Komisijai turėtų būti suteikti įgaliojimai priimti aktus, susijusius atitinkamai su 5, 6, 11, 20 ir 21 straipsniais. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Visų pirma, siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose; (32)kad būtų užtikrintos vienodos šio reglamento įgyvendinimo sąlygos, būtent susijusios su maršruto parinktuvo eksploatavimo pradžia, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011; (33)visoms suinteresuotosioms šalims, visų pirma oro vežėjams ir kompetentingoms sienos apsaugos institucijoms, turėtų būti suteikta pakankamai laiko atlikti būtinus parengiamuosius darbus, kad jie galėtų vykdyti savo atitinkamas pareigas pagal šį reglamentą, atsižvelgiant į tai, kad kai kurie iš šių parengiamųjų darbų, pavyzdžiui, susijusių su pareigomis dėl jungties su maršruto parinktuvu ir integracijos su juo, gali būti baigti tik užbaigus maršruto parinktuvo projektavimo bei kūrimo etapus ir pradėjus eksploatuoti maršruto parinktuvą. Todėl šis reglamentas turėtų būti taikomas tik nuo atitinkamos datos po tos dienos, kurią maršruto parinktuvas pradeda veikti, kaip nurodyta Komisijos pagal šį reglamentą; (34)tačiau maršruto parinktuvo projektavimo ir kūrimo etapai turėtų būti pradėti ir užbaigti kuo greičiau, kad maršruto parinktuvas kuo greičiau galėtų pradėti veikti, o tam taip pat reikia priimti atitinkamus įgyvendinimo ir deleguotuosius aktus, numatytus šiame reglamente. Be to, taip pat turėtų būti nedelsiant pateiktas šiame reglamente numatytas paaiškinimas dėl specifikacijų, susijusių su automatizuotų priemonių naudojimu taikant Direktyvą 2004/82/EB, taikymo. Todėl straipsniai šiais klausimais turėtų būti taikomi nuo šio reglamento įsigaliojimo dienos. Be to, siekiant sudaryti sąlygas kuo greičiau savanoriškai naudotis maršruto parinktuvu, straipsnis apie tokį naudojimą ir tam tikri kiti straipsniai, kurių reikia siekiant užtikrinti, kad toks naudojimas vyktų atsakingai, turėtų būti taikomi kuo anksčiau, t. y. nuo to momento, kai maršruto parinktuvas pradedamas eksploatuoti; (35)šiuo reglamentu neturėtų būti daromas poveikis valstybių narių galimybei pagal savo nacionalinę teisę numatyti API duomenų rinkimo iš kitų šiame reglamente nenurodytų transporto paslaugų teikėjų sistemą, jei tokie nacionalinės teisės aktai atitinka Sąjungos teisę; (36)kadangi šio reglamento tikslai, t. y. didinti ir palengvinti patikrinimų kertant išorės sienas veiksmingumą bei efektyvumą ir kovoti su neteisėta imigracija, yra susiję su klausimais, kurie iš esmės yra tarpvalstybinio pobūdžio, valstybės narės atskirai negali jų deramai pasiekti ir jų būtų geriau siekti Sąjungos lygmeniu. Todėl Sąjunga gali patvirtinti priemones, laikydamasi Europos Sąjungos sutarties 5 straipsnyje nustatyto subsidiarumo principo. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti; (37)pagal prie ES sutarties ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį reglamentą ir jis nėra jai privalomas ar taikomas. Kadangi šis reglamentas grindžiamas Šengeno acquis, remdamasi to protokolo 4 straipsniu, per šešis mėnesius po to, kai Taryba nusprendžia dėl šio reglamento, Danija turi nuspręsti, ar jį įtrauks į savo nacionalinę teisę; (38)Airija dalyvauja taikant šį reglamentą pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 19 dėl į Europos Sąjungos sistemą integruotos Šengeno acquis 5 straipsnio 1 dalį ir Tarybos sprendimo 2002/192/EB 6 straipsnio 2 dalį; (39) Airijos dalyvavimas įgyvendinant šį reglamentą pagal Sprendimo 2002/192/EB 6 straipsnio 2 dalį yra susijęs su Sąjungos atsakomybe imtis priemonių, kuriomis plėtojamos Šengeno acquis nuostatos dėl kovos su neteisėta imigracija, kurias įgyvendinant Airija dalyvauja; (40)Islandijos ir Norvegijos atžvilgiu šiuo reglamentu plėtojamos Šengeno acquis nuostatos, kaip apibrėžta Europos Sąjungos Tarybos ir Islandijos Respublikos bei Norvegijos Karalystės susitarime dėl šių dviejų valstybių asociacijos įgyvendinant, taikant ir plėtojant Šengeno acquis, kurios patenka į Tarybos sprendimo 1999/437/EB 1 straipsnio A punkte nurodytą sritį; (41)Šveicarijos atžvilgiu šiuo reglamentu plėtojamos Šengeno acquis nuostatos, kaip apibrėžta Europos Sąjungos, Europos bendrijos ir Šveicarijos Konfederacijos susitarime dėl Šveicarijos Konfederacijos asociacijos įgyvendinant, taikant ir plėtojant Šengeno acquis, kurios patenka į Sprendimo 1999/437/EB 1 straipsnio A punkte nurodytą sritį, minėtą sprendimą taikant kartu su Tarybos sprendimo 2008/146/EB 3 straipsniu; (42)Lichtenšteino atžvilgiu šiuo reglamentu plėtojamos Šengeno acquis nuostatos, kaip apibrėžta Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokole dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis, kurios patenka į Tarybos sprendimo 1999/437/EB 1 straipsnio A punkte nurodytą sritį, minėtą sprendimą taikant kartu su Tarybos sprendimo 2011/350/ES 3 straipsniu; (43)Kipro, Bulgarijos, Rumunijos ir Kroatijos atžvilgiu šis reglamentas yra aktas, grindžiamas Šengeno acquis arba kitaip su juo susijęs, kaip apibrėžta 2003 m. Stojimo akto 3 straipsnio 1 dalyje, 2005 m. Stojimo akto 4 straipsnio 1 dalyje ir 2011 m. Stojimo akto 4 straipsnio 1 dalyje;

(44)pagal Reglamento (ES) 2018/1725 42 straipsnio 1 dalį buvo pasikonsultuota su Europos duomenų apsaugos priežiūros pareigūnu, kuris [XX] pateikė nuomonę, PRIĖMĖ ŠĮ REGLAMENTĄ: 1 SKYRIUS BENDROSIOS NUOSTATOS 1 straipsnis Dalykas Siekiant padidinti ir palengvinti patikrinimų kertant išorės sienas veiksmingumą bei efektyvumą ir kovoti su neteisėta imigracija, šiame reglamente nustatomos taisyklės dėl: a)oro vežėjų vykdomo išankstinės informacijos apie keleivius duomenų (toliau – API duomenys), susijusių su skrydžiais į Sąjungą, rinkimo; b)oro vežėjų vykdomo API duomenų perdavimo į maršruto parinktuvą; c)API duomenų perdavimo iš maršruto parinktuvo kompetentingoms sienos apsaugos institucijoms. 2 straipsnis Taikymo sritis Šis reglamentas taikomas oro vežėjams, vykdantiems reguliariuosius arba nereguliariuosius skrydžius į Sąjungą. 3 straipsnis Apibrėžtys Šiame reglamente vartojamų terminų apibrėžtys: a)oro vežėjas – Direktyvos (ES) 2016/681 3 straipsnio 1 punkte apibrėžta oro transporto įmonė; b)patikrinimai kertant sieną – Reglamento (ES) 2016/399 2 straipsnio 11 punkte apibrėžti patikrinimai; c)skrydžiai į Sąjungą – skrydžiai iš trečiosios šalies arba įgyvendinant šį reglamentą nedalyvaujančios valstybės narės teritorijos, kurie, kaip planuojama, turi nusileisti įgyvendinant šį reglamentą dalyvaujančios valstybės narės teritorijoje;

d)sienos perėjimo punktas – Reglamento (ES) 2016/399 2 straipsnio 8 punkte apibrėžtas sienos perėjimo punktas; e)reguliarusis skrydis – pagal nustatytą tvarkaraštį vykdomas skrydis, į kurį bilietus gali įsigyti plačioji visuomenė; f)nereguliarusis skrydis – skrydis, kuris nėra vykdomas pagal nustatytą tvarkaraštį ir kuris nebūtinai yra įprasto ar reguliariojo maršruto dalis; g)kompetentinga sienos apsaugos institucija – institucija, kuriai valstybė narė pavedė atlikti patikrinimus kertant sieną ir kurią ta valstybė narė paskyrė ir apie kurią pranešė pagal 11 straipsnio 2 dalį; h)keleivis – bet kuris asmuo, išskyrus įgulos narius, kuris yra arba bus vežamas orlaivyje gavus oro vežėjo sutikimą, kai toks sutikimas išreiškiamas tuo, kad tas asmuo yra įtrauktas į keleivių sąrašą; i)įgula – bet kuris skrydžio metu orlaivyje esantis asmuo, išskyrus keleivį, kuris dirba orlaivyje ir jį valdo, įskaitant skrydžio įgulą ir keleivių salono įgulą; j)keliautojas – keleivis arba įgulos narys; k)išankstinės informacijos apie keleivius duomenys arba API duomenys – keliautojo duomenys ir skrydžio informacija, atitinkamai nurodyti 4 straipsnio 2 ir 3 dalyse; l)informacijos apie keleivius skyrius arba PIU – Reglamento (ES) [API teisėsauga] 3 straipsnio i punkte nurodyta kompetentinga institucija; m)maršruto parinktuvas – 9 straipsnyje nurodytas maršruto parinktuvas; n)asmens duomenys – Direktyvos (ES) 2016/679 4 straipsnio 1 punkte apibrėžta bet kokia informacija. 2 SKYRIUS API DUOMENŲ RINKIMAS IR PERDAVIMAS 4 straipsnis API duomenys, kuriuos turi rinkti oro vežėjai 1.Oro vežėjai renka keliautojų API duomenis, kuriuos sudaro atitinkamai šio straipsnio 2 ir 3 dalyse nurodyti keliautojų duomenys ir skrydžio informacija, susiję su 2 straipsnyje nurodytais skrydžiais, kad tuos API duomenis pagal 6 straipsnį būtų galima perduoti į maršruto parinktuvą. 2.API duomenis sudaro šie keliautojo duomenys, susiję su kiekvienu keliautoju skrydyje: a)pavardė, vardas arba vardai; b)gimimo data, lytis ir pilietybė; c)kelionės dokumento rūšis ir numeris ir kelionės dokumentą išdavusios šalies trijų raidžių kodas;

d)kelionės dokumento galiojimo pabaigos data; e)ar keliautojas yra keleivis ar įgulos narys (keliautojo statusas); f)keleivio duomenų įrašo numeris, kurį oro vežėjas naudoja keleiviui rasti savo informacinėje sistemoje (PNR įrašo aptikimo kodas); g)informacija apie susodinimą, pvz., keleiviui orlaivyje skirtos vietos numeris, kai oro vežėjas renka tokią informaciją; h)informacija apie bagažą, pvz., registruotų bagažo vienetų skaičius, kai oro vežėjas renka tokią informaciją. 3.API duomenis taip pat sudaro ši skrydžio informacija, susijusi su kiekvieno keliautojo skrydžiu: a)skrydžio identifikacinis numeris arba, jei tokio numerio nėra, kitos aiškios ir tinkamos skrydžio identifikavimo priemonės; b)kai taikytina, atvykimo į valstybės narės teritoriją sienos perėjimo punktas; c)atvykimo į valstybės narės teritoriją oro uosto kodas; d)pradinė įlaipinimo vieta; e)išvykimo vietos data ir numatomas išvykimo laikas; f)atvykimo vietos data ir numatomas atvykimo laikas. 5 straipsnis API duomenų rinkimo priemonės 1.Oro vežėjai API duomenis pagal 4 straipsnį renka taip, kad pagal 6 straipsnį jų perduodami API duomenys būtų tikslūs, išsamūs ir naujausi. 2.Oro vežėjai 4 straipsnio 2 dalies a–d punktuose nurodytus API duomenis renka naudodamiesi automatizuotomis priemonėmis atitinkamo keliautojo kelionės dokumento kompiuterio skaitomiems duomenims rinkti. Jie tai daro laikydamiesi 4 dalyje nurodytų išsamių techninių reikalavimų ir eksploatavimo taisyklių, jei tokios taisyklės yra priimtos ir taikytinos. Tačiau kai toks automatizuotų priemonių naudojimas neįmanomas dėl to, kad kelionės dokumente nėra kompiuterio skaitomų duomenų, oro vežėjai tuos duomenis renka rankiniu būdu taip, kad būtų užtikrinta atitiktis 1 daliai. 3.Visos automatizuotos priemonės, kurias oro vežėjai naudoja API duomenims rinkti pagal šį reglamentą, turi būti patikimos, saugios ir naujausios. 4.Komisijai pagal 37 straipsnį suteikiami įgaliojimai priimti deleguotuosius aktus, kuriais šis reglamentas papildomas nustatant išsamius techninius reikalavimus ir eksploatavimo taisykles dėl 4 straipsnio 2 dalies a–d punktuose nurodytų API duomenų rinkimo naudojant automatizuotas priemones pagal šio straipsnio 2 ir 3 dalis. 5.Oro vežėjai, kurie Direktyvos 2004/82/EB 3 straipsnio 1 dalyje nurodytai informacijai rinkti naudoja automatizuotas priemones, turi teisę pagal tą direktyvą tai daryti taikydami su tokiu naudojimu susijusius techninius reikalavimus, nurodytus 4 dalyje.

6 straipsnis Oro vežėjų pareigos, susijusios su API duomenų perdavimu 1.Oro vežėjai API duomenis į maršruto parinktuvą perduoda elektroninėmis priemonėmis. Jie tai daro laikydamiesi 3 dalyje nurodytų išsamių taisyklių, jei tokios taisyklės yra priimtos ir taikytinos. 2.Oro vežėjai perduoda API duomenis tiek registracijos metu, tiek iš karto po to, kai uždaromi įlaipinimo vartai, t. y. kai keleiviai yra įlipę į išvykimui rengiamą orlaivį ir nebegali įlipti į orlaivį arba iš jo išlipti. 3.Komisijai pagal 37 straipsnį suteikiami įgaliojimai priimti deleguotuosius aktus, kuriais šis reglamentas papildomas nustatant būtinas išsamias taisykles dėl bendrų protokolų ir tinkamų duomenų formatų, naudotinų perduodant API duomenis į 1 dalyje nurodytą maršruto parinktuvą. 4.Jeigu oro vežėjas, perdavęs duomenis į maršruto parinktuvą, sužino, kad API duomenys yra netikslūs, neišsamūs, nebeaktualūs ar tvarkomi neteisėtai arba kad tie duomenys nėra API duomenys, jis nedelsdamas apie tai praneša Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūrai (eu-LISA). Gavusi tokią informaciją, eu-LISA nedelsdama informuoja kompetentingą sienos apsaugos instituciją, kuri gavo per maršruto parinktuvą perduotus API duomenis. 7 straipsnis Gautų API duomenų tvarkymas Kompetentingos sienos apsaugos institucijos tvarko pagal šį reglamentą joms perduotus API duomenis tik 1 straipsnyje nurodytais tikslais. 8 straipsnis API duomenų saugojimas ir ištrynimas 1.Oro vežėjai 48 valandas nuo skrydžio pradžios saugo su tuo keleiviu susijusius API duomenis, kuriuos jie surinko pagal 4 straipsnį. Pasibaigus tam laikotarpiui jie nedelsdami ir visam laikui ištrina tuos API duomenis. 2.Kompetentingos sienos apsaugos institucijos 48 valandas nuo skrydžio pradžios saugo su tuo keleiviu susijusius API duomenis, kuriuos jos gavo per maršruto parinktuvą pagal 11 straipsnį. Pasibaigus tam laikotarpiui jos nedelsdamos ir visam laikui ištrina tuos API duomenis. 3.Jeigu oro vežėjas arba kompetentinga sienos apsaugos institucija sužino, kad duomenys, kuriuos jis surinko, perdavė arba gavo pagal šį reglamentą, yra netikslūs, neišsamūs, nebeaktualūs ar tvarkomi neteisėtai arba kad tie duomenys nėra API duomenys, jie nedelsdami tuos API duomenis ištaiso, papildo ar atnaujina arba visam laikui ištrina. Tai nedaro poveikio oro vežėjų galimybei saugoti ir naudoti duomenis, kai tai būtina įprastai jų veiklai vykdyti, laikantis taikytinos teisės. 3 SKYRIUS SU MARŠRUTO PARINKTUVU SUSIJUSIOS NUOSTATOS 9 straipsnis Maršruto parinktuvas 1.Pagal 22 ir 23 straipsnius eu-LISA projektuoja ir kuria maršruto parinktuvą, užtikrina jo prieglobą ir techniškai jį valdo, kad oro vežėjams būtų lengviau perduoti API duomenis kompetentingoms sienos apsaugos institucijoms ir PIU atitinkamai pagal šį reglamentą ir Reglamentą (ES) [API teisėsauga].

2.Maršruto parinktuvą sudaro: a)centrinė infrastruktūra, įskaitant techninių komponentų, leidžiančių perduoti API duomenis, rinkinį; b)saugus centrinės infrastruktūros ir kompetentingų sienos apsaugos institucijų bei PIU ryšių kanalas ir saugus centrinės infrastruktūros ir oro vežėjų ryšių kanalas API duomenims perduoti ir visiems su jais susijusiems ryšiams palaikyti. 3.Nedarant poveikio šio reglamento 10 straipsniui, maršruto parinktuvas, kiek tai techniškai įmanoma, dalijasi ir pakartotinai naudojasi Europos Parlamento ir Tarybos reglamento (ES) 2017/2226 13 straipsnyje nurodytos saityno paslaugos techniniais komponentais, įskaitant aparatinės ir programinės įrangos komponentus, Reglamento (ES) 2018/1240 6 straipsnio 2 dalies k punkte nurodytą vežėjų sąsają ir Europos Parlamento ir Tarybos reglamento (EB) Nr. 767/2008 2a straipsnio h punkte nurodytą vežėjų sąsają. 10 straipsnis Išimtinis maršruto parinktuvo naudojimas Maršruto parinktuvu naudojasi tik oro vežėjai API duomenims perduoti ir kompetentingos sienos apsaugos institucijos bei PIU – API duomenims gauti atitinkamai pagal šį reglamentą ir Reglamentą (ES) [API teisėsauga]. 11 straipsnis API duomenų perdavimas iš maršruto parinktuvo kompetentingoms sienos apsaugos institucijoms 1.Maršruto parinktuvas nedelsdamas ir automatiškai perduoda pagal 6 straipsnį į jį perduotus API duomenis 4 straipsnio 3 dalies c punkte nurodytos valstybės narės kompetentingoms sienos apsaugos institucijoms. Jis tai daro pagal šio straipsnio 4 dalyje nurodytas išsamias taisykles, jei tokios taisyklės yra priimtos ir taikytinos. Tokio perdavimo tikslu eu-LISA sudaro ir nuolat atnaujina įvairių kilmės bei paskirties oro uostų ir šalių, kuriose jie yra, atitikties lentelę. 2.Valstybė narė paskiria kompetentingas sienos apsaugos institucijas, įgaliotas gauti pagal šį reglamentą iš maršruto parinktuvo joms perduodamus API duomenis. Iki 39 straipsnio antroje pastraipoje nurodytos šio reglamento taikymo pradžios datos valstybės narės praneša eu-LISA ir Komisijai kompetentingų sienos apsaugos institucijų pavadinimus bei kontaktinius duomenis ir prireikus atnaujina praneštą informaciją. Remdamasi tais pranešimais ir atnaujinta informacija, Komisija sudaro ir viešai skelbia kompetentingų sienos apsaugos institucijų, apie kurias pranešta, sąrašą, įskaitant jų kontaktinius duomenis. 3.Valstybės narės užtikrina, kad tik tinkamai įgalioti kompetentingų sienos apsaugos institucijų darbuotojai turėtų prieigą prie jiems per maršruto parinktuvą perduodamų API duomenų. Jos nustato tam būtinas taisykles. Į tas taisykles įtraukiamos tų darbuotojų ir jų profilių sąrašo sudarymo ir reguliaraus atnaujinimo taisyklės. 4.Komisijai pagal 37 straipsnį suteikiami įgaliojimai priimti deleguotuosius aktus, kuriais šis reglamentas papildomas nustatant būtinas išsamias technines ir procedūrines taisykles dėl API duomenų perdavimo iš 1 dalyje nurodyto maršruto parinktuvo. 12 straipsnis API duomenų ištrynimas iš maršruto parinktuvo Maršruto parinktuvui pagal šį reglamentą ir Reglamentą (ES) [API teisėsauga] perduoti API duomenys saugomi maršruto parinktuve tik tiek, kiek tai būtina siekiant užbaigti perdavimą atitinkamoms sienų apsaugos institucijoms arba PIU, atsižvelgiant į tuos reglamentus, ir nedelsiant, visam laikui ir automatizuotai ištrinami iš maršruto parinktuvo abiem toliau nurodytais atvejais: a)kai API duomenų perdavimas atitinkamoms kompetentingoms sienos apsaugos institucijoms arba PIU yra užbaigtas; b)Reglamento (ES) [API teisėsauga] atveju, kai API duomenys yra susiję su kitais ES vidaus skrydžiais nei tie, kurie įtraukti į to reglamento 5 straipsnio 2 dalyje nurodytus sąrašus.

13 straipsnis Registracijos žurnalų tvarkymas 1.eu-LISA žurnaluose registruoja visas duomenų tvarkymo operacijas, susijusias su API duomenų perdavimu maršruto parinktuvu pagal šį reglamentą ir Reglamentą (ES) [API teisėsauga]. Tuose žurnaluose registruojama: a)oro vežėjas, kuris API duomenis perdavė į maršruto parinktuvą; b)kompetentingos sienos apsaugos institucijos ir PIU, kuriems maršruto parinktuvu buvo perduoti API duomenys; c)a ir b punktuose nurodytų perdavimų data bei laikas ir perdavimo vieta; d)visi eu-LISA darbuotojų prieigos, būtinos maršruto parinktuvo techninei priežiūrai, kaip nurodyta 23 straipsnio 3 dalyje, atvejai; e)visa kita informacija, susijusi su tomis duomenų tvarkymo operacijomis, būtina API duomenų saugumui bei vientisumui ir tų tvarkymo operacijų teisėtumui stebėti. Į tuos registracijos žurnalus neįtraukiami jokie asmens duomenys, išskyrus pirmos pastraipos d punkte nurodytą informaciją, būtiną atitinkamo eu-LISA darbuotojo tapatybei nustatyti. 2.Oro vežėjai sukuria visų duomenų tvarkymo operacijų pagal šį reglamentą, vykdomų naudojant 5 straipsnio 2 dalyje nurodytas automatizuotas priemones, registracijos žurnalus. Tuose registracijos žurnaluose nurodoma API duomenų perdavimo data, laikas ir vieta. 3.1 ir 2 dalyse nurodyti registracijos žurnalai naudojami tik siekiant užtikrinti API duomenų saugumą bei vientisumą ir tvarkymo teisėtumą, visų pirma kiek tai susiję su šiame reglamente ir Reglamente (ES) [API teisėsaugos srityje] nustatytų reikalavimų laikymusi, įskaitant procedūras dėl sankcijų už tų reikalavimų pažeidimus pagal šio reglamento 29 ir 30 straipsnius. 4.eu-LISA ir oro vežėjai imasi tinkamų priemonių, kad apsaugotų registracijos žurnalus, kuriuos jie sukūrė atitinkamai pagal 1 ir 2 dalis, nuo neteisėtos prieigos ir kitų rūšių saugumo rizikos. 5.eu-LISA ir oro vežėjai saugo registracijos žurnalus, kuriuos jie sukūrė atitinkamai pagal 1 ir 2 dalis, vienus metus nuo tų registracijos žurnalų sukūrimo. Pasibaigus tam laikotarpiui jie nedelsdamos ir visam laikui tuos žurnalus ištrina. Tačiau jei tie registracijos žurnalai reikalingi procedūroms, skirtoms API duomenų saugumui ir vientisumui arba tvarkymo operacijų teisėtumui stebėti arba užtikrinti, kaip nurodyta 2 dalyje, ir tuo metu, kai baigiasi pirmoje pastraipoje nurodytas laikotarpis, šios procedūros jau yra pradėtos, eu-LISA ir oro vežėjai gali saugoti tuos žurnalus tiek, kiek būtina toms procedūroms atlikti. Tokiu atveju jie nedelsdami ištrina tuos registracijos žurnalus, kai jie nebėra būtini toms procedūroms atlikti. 14 straipsnis Veiksmai, kai naudotis maršruto parinktuvu techniškai neįmanoma 1.Jei dėl maršruto parinktuvo gedimo techniškai neįmanoma perduoti API duomenų, eu-LISA nedelsdama automatiškai praneša oro vežėjams ir kompetentingoms sienos apsaugos institucijoms apie tokį techninių galimybių nebuvimą. Tokiu atveju eu-LISA nedelsdama imasi priemonių, kad pašalintų techninių galimybių nebuvimą naudoti maršruto parinktuvą, ir nedelsdama praneša toms šalims, kai problema bus sėkmingai išspręsta. Laikotarpiu tarp tų pranešimų 6 straipsnio 1 dalis netaikoma, jei techniškai neįmanoma perduoti API duomenų į maršruto parinktuvą. Tokiu atveju 4 straipsnio 1 dalis ir 8 straipsnio 1 dalis tuo laikotarpiu taip pat netaikomos atitinkamiems API duomenims. 2.Jei dėl 20 straipsnyje nurodytų valstybės narės sistemų ar infrastruktūros gedimo maršruto parinktuvu techniškai neįmanoma perduoti API duomenų, tos valstybės narės kompetentingos sienos apsaugos institucijos nedelsdamos automatiškai apie tai praneša oro vežėjams, kitų valstybių narių kompetentingoms institucijoms, eu-LISA ir Komisijai. Tokiu atveju ta valstybė narė nedelsdama imasi priemonių, kad pašalintų techninių galimybių naudoti maršruto parinktuvą nebuvimą, ir nedelsdama praneša toms šalims, kai problema sėkmingai išspręsta. Laikotarpiu tarp tų pranešimų 6 straipsnio 1 dalis netaikoma, jei dėl techninių priežasčių neįmanoma perduoti API duomenų į maršruto parinktuvą. Tokiu atveju 4 straipsnio 1 dalis ir 8 straipsnio 1 dalis tuo laikotarpiu taip pat netaikomos atitinkamiems API duomenims.

3.Jei dėl 21 straipsnyje nurodytų oro vežėjo sistemų ar infrastruktūros gedimo maršruto parinktuvu techniškai neįmanoma perduoti API duomenų, tas oro vežėjas nedelsdamas automatiškai apie tai praneša kompetentingoms sienos apsaugos institucijoms, eu-LISA ir Komisijai. Tokiu atveju tas oro vežėjas nedelsdamas imasi priemonių, kad pašalintų techninių galimybių naudoti maršruto parinktuvą nebuvimą, ir nedelsdamas praneša toms šalims, kai problema sėkmingai išspręsta. Laikotarpiu tarp tų pranešimų 6 straipsnio 1 dalis netaikoma, jei dėl techninių priežasčių neįmanoma perduoti API duomenų į maršruto parinktuvą. Tokiu atveju 4 straipsnio 1 dalis ir 8 straipsnio 1 dalis tuo laikotarpiu taip pat netaikomos atitinkamiems API duomenims. Sėkmingai išsprendus techninių galimybių nebuvimo klausimą, atitinkamas oro vežėjas 29 straipsnyje nurodytai kompetentingai nacionalinei priežiūros institucijai nedelsdamas pateikia ataskaitą, kurioje pateikiama visa būtina informacija apie techninių galimybių nebuvimą, įskaitant jo priežastis, mastą ir pasekmes, taip pat priemones, kurių imtasi šiai problemai spręsti. 4 SKYRIUS SPECIALIOSIOS NUOSTATOS DĖL ASMENS DUOMENŲ APSAUGOS 15 straipsnis Asmens duomenų valdytojai Kompetentingos sienos apsaugos institucijos yra duomenų valdytojos, kaip apibrėžta Reglamento (ES) 2016/679 4 straipsnio 7 punkte, kiek tai susiję su API duomenų, kurie yra asmens duomenys, tvarkymu naudojant maršruto parinktuvą, įskaitant tų duomenų perdavimą ir saugojimą maršruto parinktuve dėl techninių priežasčių, taip pat su jų atliekamu API duomenų, kurie yra šio reglamento 7 straipsnyje nurodyti asmens duomenys, tvarkymu. Oro vežėjai yra duomenų valdytojai, kaip apibrėžta Reglamento (ES) 2016/679 4 straipsnio 7 punkte, galintys tvarkyti API duomenis, kurie yra asmens duomenys, kiek tai susiję su jų vykdomu tų duomenų rinkimu ir jų perdavimu į maršruto parinktuvą pagal šį reglamentą. 16 straipsnis Asmens duomenų tvarkytojas eu-LISA yra duomenų tvarkytoja, kaip apibrėžta Reglamento (ES) 2018/1725 3 straipsnio 12 punkte, galinti tvarkyti API duomenis, kurie yra asmens duomenys, naudojant maršruto parinktuvą pagal šį reglamentą ir Reglamentą (ES) [API teisėsauga]. 17 straipsnis Saugumas 1.eu-LISA užtikrina API duomenų, visų pirma API duomenų, kurie yra asmens duomenys, kuriuos ji tvarko pagal šį reglamentą ir Reglamentą (ES) [API teisėsauga], saugumą. Kompetentingos sienos apsaugos institucijos ir oro vežėjai užtikrina jų pagal šį reglamentą tvarkomų API duomenų, visų pirma API duomenų, kurie yra asmens duomenys, saugumą. eu-LISA, kompetentingos sienos apsaugos institucijos ir oro vežėjai, laikydamiesi savo atitinkamų pareigų ir Sąjungos teisės, bendradarbiauja tarpusavyje, kad užtikrintų tokį saugumą. 2.Visų pirma eu-LISA imasi būtinų priemonių, kad užtikrintų maršruto parinktuvo ir API duomenų, visų pirma API duomenų, kurie yra asmens duomenys, perduodamų maršruto parinktuvu, saugumą, be kita ko, sudarydama, įgyvendindama ir reguliariai atnaujindama saugumo planą, veiklos tęstinumo planą ir veiklos atkūrimo po ekstremaliųjų įvykių planą, kad: a)fiziškai apsaugotų maršruto parinktuvą, be kita ko, parengdama nenumatytų atvejų planus, skirtus svarbiausiems jo komponentams apsaugoti; b)užkirstų kelią bet kokiam neleistinam API duomenų tvarkymui, įskaitant bet kokią neteisėtą prieigą prie jų ir jų kopijavimą, keitimą ar ištrynimą, tiek API duomenų perdavimo į maršruto parinktuvą ir iš jo metu, tiek bet kokio API duomenų saugojimo maršruto parinktuve metu, kai to reikia perdavimui užbaigti, visų pirma taikydama tinkamus šifravimo metodus; c)užtikrintų, kad būtų galima patikrinti ir nustatyti, kurioms kompetentingoms sienos apsaugos institucijoms arba PIU API duomenys perduodami maršruto parinktuvu; d)tinkamai praneštų savo valdybai apie visus maršruto parinktuvo veikimo trūkumus;

e)stebėtų pagal šį straipsnį ir Reglamentą (ES) 2018/1725 reikalaujamų saugumo priemonių veiksmingumą ir prireikus tas saugumo priemones vertintų bei atnaujintų atsižvelgdama į technologinius ar veiklos pokyčius. Šios dalies pirmoje pastraipoje nurodytos priemonės nedaro poveikio Reglamento (ES) 2018/1725 33 straipsniui ir Reglamento (ES) 2016/679 32 straipsniui. 18 straipsnis Savikontrolė Oro vežėjai ir kompetentingos institucijos stebi, ar jie vykdo savo atitinkamas pareigas pagal šį reglamentą, visų pirma kiek tai susiję su API duomenų, kurie yra asmens duomenys, tvarkymu, be kita ko, dažnai tikrindami 13 straipsnyje nurodytus registracijos įrašus. 19 straipsnis Asmens duomenų apsaugos auditai 1.Reglamento (ES) 2016/679 51 straipsnyje nurodytos kompetentingos nacionalinės duomenų apsaugos institucijos užtikrina, kad šio reglamento tikslais kompetentingos sienos apsaugos institucijos pagal atitinkamus tarptautinius audito standartus bent kartą per ketverius metus atliktų API duomenų, kurie yra asmens duomenys, tvarkymo operacijų auditą. 2.Europos duomenų apsaugos priežiūros pareigūnas užtikrina, kad šio reglamento ir Reglamento (ES) [API teisėsauga] tikslais eu-LISA pagal atitinkamus tarptautinius audito standartus bent kartą per metus atliktų API duomenų, kurie yra asmens duomenys, tvarkymo operacijų auditą. To audito ataskaita siunčiama Europos Parlamentui, Tarybai, Komisijai, valstybėms narėms ir eu-LISA. eu-LISA suteikiama galimybė pateikti pastabas prieš patvirtinant ataskaitas. 3.Kiek tai susiję su 2 dalyje nurodytomis duomenų tvarkymo operacijomis, gavusi prašymą, eu-LISA teikia Europos duomenų apsaugos priežiūros pareigūno prašomą informaciją, suteikia Europos duomenų apsaugos priežiūros pareigūnui prieigą prie visų prašomų dokumentų ir 13 straipsnio 1 dalyje nurodytų registracijos žurnalų ir leidžia Europos duomenų apsaugos priežiūros pareigūnui bet kuriuo metu patekti į visas eu-LISA patalpas. 5 SKYRIUS JUNGTYS IR PAPILDOMOS NUOSTATOS DĖL MARŠRUTO PARINKTUVO 20 straipsnis Kompetentingų sienos apsaugos institucijų jungtys su maršruto parinktuvu 1.Valstybės narės užtikrina, kad jų kompetentingos sienos apsaugos institucijos būtų prijungtos prie maršruto parinktuvo. Jos užtikrina, kad kompetentingų sienos apsaugos institucijų sistemos ir infrastruktūra, skirtos pagal šį reglamentą perduotiems API duomenims priimti, būtų integruotos su maršruto parinktuvu. Valstybės narės užtikrina, kad jungtis ir integracija su maršruto parinktuvu sudarytų sąlygas jų kompetentingoms sienos apsaugos institucijoms gauti ir toliau tvarkyti API duomenis, taip pat keistis visais su jais susijusiais pranešimais teisėtai, saugiai, veiksmingai ir greitai. 2.Komisijai pagal 37 straipsnį suteikiami įgaliojimai priimti deleguotuosius aktus, kuriais šis reglamentas papildomas nustatant būtinas išsamias taisykles dėl 1 dalyje nurodytų jungčių ir integracijos su maršruto parinktuvu. 21 straipsnis Oro vežėjų jungtys su maršruto parinktuvu

1.Oro vežėjai užtikrina, kad jie būtų prijungti prie maršruto parinktuvo. Jie užtikrina, kad jų sistemos ir infrastruktūra, skirtos API duomenims perduoti pagal šį reglamentą, būtų integruotos su maršruto parinktuvu. Oro vežėjai užtikrina, kad jungtis ir integracija su maršruto parinktuvu sudarytų jiems sąlygas perduoti API duomenis, taip pat keistis visais su jais susijusiais pranešimais teisėtai, saugiai, veiksmingai ir greitai. 2.Komisijai pagal 37 straipsnį suteikiami įgaliojimai priimti deleguotuosius aktus, kuriais šis reglamentas papildomas nustatant būtinas išsamias taisykles dėl 1 dalyje nurodytų jungčių ir integracijos su maršruto parinktuvu. 22 straipsnis eu-LISA užduotys, susijusios su maršruto parinktuvo projektavimu ir kūrimu 1.eu-LISA yra atsakinga už maršruto parinktuvo fizinės architektūros projektavimą, įskaitant techninių specifikacijų nustatymą. 2.eu-LISA yra atsakinga už maršruto parinktuvo kūrimą, įskaitant visus techninius pritaikymus, būtinus maršruto parinktuvui eksploatuoti. Maršruto parinktuvo kūrimas apima techninių specifikacijų parengimą ir įgyvendinimą, bandymus ir bendrą projekto valdymą bei kūrimo etapo koordinavimą. 3.eu-LISA užtikrina, kad maršruto parinktuvas būtų suprojektuotas ir sukurtas taip, kad atliktų šiame reglamente ir Reglamente (ES) [API teisėsauga] nurodytas funkcijas ir kad jis pradėtų veikti kuo greičiau po to, kai Komisija priims 5 straipsnio 4 dalyje, 6 straipsnio 3 dalyje, 11 straipsnio 4 dalyje, 20 straipsnio 2 dalyje ir 21 straipsnio 2 dalyje numatytus deleguotuosius aktus. 4.Jei eu-LISA mano, kad kūrimo etapas yra užbaigtas, ji nepagrįstai nedelsdama, bendradarbiaudama su kompetentingomis sienos apsaugos institucijomis, PIU ir kitomis atitinkamomis valstybių narių institucijomis bei oro vežėjais, atlieka išsamų maršruto parinktuvo bandymą ir informuoja Komisiją apie to bandymo rezultatus. 23 straipsnis eu-LISA užduotys, susijusios su maršruto parinktuvo priegloba ir techniniu valdymu 1.eu-LISA užtikrina maršruto parinktuvo prieglobą savo techninėse stotyse. 2.eu-LISA yra atsakinga už maršruto parinktuvo techninį valdymą, įskaitant jo techninę priežiūrą ir techninius patobulinimus, taip, kad būtų užtikrinama, jog API duomenys būtų saugiai, veiksmingai ir greitai perduodami maršruto parinktuvu, laikantis šio reglamento ir Reglamento (ES) [API teisėsauga]. Maršruto parinktuvo techninis valdymas apima visų užduočių vykdymą ir visų techninių sprendinių, būtinų tinkamam maršruto parinktuvo veikimui pagal šį reglamentą ir Reglamentą (ES) [API teisėsauga], nenutrūkstamą vykdymą 24 valandas per parą ir 7 dienas per savaitę. Jis apima techninės priežiūros darbus ir techninius patobulinimus, būtinus siekiant užtikrinti, kad maršruto parinktuvo veikimas būtų pakankamai geros techninės kokybės, visų pirma kiek tai susiję su API duomenų prieinamumu, tikslumu ir patikimumu, laikantis techninių specifikacijų ir kuo labiau atsižvelgiant į kompetentingų sienos apsaugos institucijų, PIU ir oro vežėjų veiklos poreikius. 3.eu-LISA neturi prieigos prie jokių maršruto parinktuvu perduodamų API duomenų. Tačiau tuo draudimu neužkertamas kelias eu-LISA gauti tokią prieigą, jei tai tikrai būtina maršruto parinktuvo techninei priežiūrai. 4.Nedarant poveikio šio straipsnio 3 daliai ir Tarybos reglamento (EEB, Euratomas, EAPB) Nr. 259/68 17 straipsniui, eu-LISA savo darbuotojams, kurie turi dirbti su maršruto parinktuvu perduodamais API duomenimis, taiko tinkamas profesinės paslapties arba kitas lygiavertes taisykles, kuriomis reglamentuojami konfidencialumo įsiparegojimai. Šis įpareigojimas taip pat taikomas šiems darbuotojams išėjus iš tarnybos ar darbo arba nutraukus veiklą. 24 straipsnis eu-LISA pagalbinės užduotys, susijusios su maršruto parinktuvu 1.eu-LISA kompetentingoms sienos apsaugos institucijoms, PIU ir kitoms atitinkamoms valstybių narių institucijoms ir oro vežėjams jų prašymu rengia mokymus apie maršruto parinktuvo techninį naudojimą.

2.eu-LISA kompetentingoms sienos apsaugos institucijoms ir PIU teikia paramą, susijusią su API duomenų gavimu maršruto parinktuvu atitinkamai pagal šį reglamentą ir Reglamentą (ES) [API teisėsauga], visų pirma kiek tai susiję su šio reglamento 11 ir 20 straipsnių ir Reglamento (ES) [API teisėsauga] 5 ir 10 straipsnių taikymu. 25 straipsnis eu-LISA ir valstybių narių išlaidos 1.eu-LISA patirtos išlaidos, susijusios su maršruto parinktuvo projektavimu, kūrimu, priegloba ir techniniu valdymu pagal šį reglamentą ir Reglamentą (ES) [API teisėsauga], padengiamos iš Sąjungos bendrojo biudžeto. 2.Valstybių narių patirtos išlaidos, susijusios su 20 straipsnyje nurodytomis jungtimis ir integracija su maršruto parinktuvu, padengiamos iš Sąjungos bendrojo biudžeto. Tačiau šios išlaidos neįtraukiamos ir jas padengia valstybės narės: a)projekto valdymo biuro išlaidos, įskaitant susijusias su posėdžiais, komandiruotėmis ir biurais; b)nacionalinių informacinių technologijų (IT) sistemų prieglobos išlaidos, įskaitant susijusias su patalpomis, diegimu, elektra ir vėsinimu; c)nacionalinių IT sistemų eksploatavimo išlaidos, įskaitant susijusias su operatoriais ir priežiūros sutartimis; d)nacionalinių ryšių tinklų projektavimo, kūrimo, diegimo, eksploatavimo ir techninės priežiūros išlaidos. 3.Valstybės narės taip pat padengia savo jungčių ir integracijos su maršruto parinktuvu administravimo, naudojimo ir techninės priežiūros išlaidas. 26 straipsnis Su maršruto parinktuvu susijusi atsakomybė Jeigu dėl to, kad valstybė narė arba oro vežėjas nevykdo savo pareigų pagal šį reglamentą, padaroma žala maršruto parinktuvui, ta valstybė narė arba oro vežėjas yra atsakingi už tokią žalą, nebent ir tiek, kiek eu-LISA nesiėmė pagrįstų priemonių, kad užkirstų kelią žalai atsirasti arba kuo labiau sumažintų jos poveikį. 27 straipsnis Maršruto parinktuvo eksploatavimo pradžia Komisija nepagrįstai nedelsdama nustato datą, nuo kurios maršruto parinktuvas pradeda veikti, priimdama įgyvendinimo aktą, kai eu-LISA informuoja Komisiją apie sėkmingą išsamaus maršruto parinktuvo bandymo, nurodyto 22 straipsnio 4 dalyje, užbaigimą. Tas įgyvendinimo aktas priimamas laikantis 36 straipsnio 2 dalyje nurodytos nagrinėjimo procedūros. Pirmoje pastraipoje nurodytą datą Komisija nustato ne vėliau kaip per 30 dienų nuo to įgyvendinimo akto priėmimo dienos. 28 straipsnis Savanoriškas maršruto parinktuvo naudojimas taikant Direktyvą 2004/81/EB

1.Oro vežėjai turi teisę naudoti maršruto parinktuvą Direktyvos 2004/82/EB 3 straipsnio 1 dalyje nurodytai informacijai perduoti vienai ar daugiau joje nurodytų atsakingų institucijų pagal tą direktyvą, jei atitinkama atsakinga institucija sutinka su tokiu naudojimu, nuo atitinkamos tos institucijos nustatytos datos. Ta institucija duoda sutikimą tik nustačiusi, kad informaciją, visų pirma apie jos pačios jungtį su maršruto parinktuvu ir atitinkamo oro vežėjo jungtį, galima perduoti teisėtai, saugiai, veiksmingai ir greitai. 2.Jeigu oro vežėjas pradeda naudoti maršruto parinktuvą pagal 1 dalį, jis ir toliau naudoja maršruto parinktuvą, kad perduotų tokią informaciją atitinkamai atsakingai institucijai, iki šio reglamento taikymo pradžios datos, nurodytos 39 straipsnio antroje pastraipoje. Tačiau toks naudojimas nutraukiamas nuo atitinkamos tos institucijos nustatytos dienos, jei ta institucija mano, kad yra objektyvių priežasčių, dėl kurių reikia jį nutraukti, ir apie tai atitinkamai informavo oro vežėją. 3.Atitinkama atsakinga institucija: a)konsultuojasi su eu-LISA prieš sutikdama dėl savanoriško maršruto parinktuvo naudojimo pagal 1 dalį; b)suteikia atitinkamam oro vežėjui galimybę pateikti pastabas dėl jo ketinimo nutraukti tokį naudojimą pagal 2 dalį, išskyrus tinkamai pagrįstos skubos atvejus, ir, kai aktualu, dėl to taip pat konsultuojasi su eu-LISA; c)nedelsdama informuoja eu-LISA ir Komisiją apie bet kokį tokį naudojimą, kuriam ji davė sutikimą, ir apie tokio naudojimo nutraukimą, pateikdama visą būtiną informaciją, įskaitant naudojimo pradžios datą, nutraukimo datą ir nutraukimo priežastis, kai taikytina. 6 SKYRIUS PRIEŽIŪRA, SANKCIJOS, STATISTIKA IR VADOVAS 29 straipsnis Nacionalinė priežiūros institucija 1.Valstybės narės paskiria vieną ar daugiau nacionalinių priežiūros institucijų, atsakingų už stebėseną, kaip oro vežėjai jų teritorijoje taiko šio reglamento nuostatas, ir užtikrinimą, kad tų nuostatų būtų laikomasi. 2.Valstybės narės užtikrina, kad nacionalinės priežiūros institucijos turėtų visas būtinas priemones ir visus būtinus tyrimo ir vykdymo užtikrinimo įgaliojimus, kad galėtų vykdyti savo užduotis pagal šį reglamentą, be kita ko, atitinkamais atvejais skirdamos 30 straipsnyje nurodytas sankcijas. Jos nustato išsamias tų užduočių vykdymo ir naudojimosi tais įgaliojimais taisykles, užtikrindamos, kad įgaliojimų vykdymas ir naudojimasis jais būtų veiksmingi, proporcingi ir atgrasantys ir kad jiems būtų taikomos apsaugos priemonės, atitinkančios pagal Sąjungos teisę garantuojamas pagrindines teises. 3.Iki šio reglamento taikymo pradžios datos, nurodytos 21 straipsnio antroje pastraipoje, valstybės narės praneša Komisijai institucijų, kurias jos paskyrė pagal 1 dalį, pavadinimus bei kontaktinius duomenis ir išsamias taisykles, kurias jos nustatė pagal 2 dalį. Jos nedelsdamos praneša Komisijai apie visus vėlesnius jų pokyčius ar pakeitimus. 4.Šiuo straipsniu nedaromas poveikis Reglamento (ES) 2016/679 51 straipsnyje nurodytų priežiūros institucijų įgaliojimams. 30 straipsnis Sankcijos Valstybės narės nustato sankcijų, taikomų pažeidus šį reglamentą, taisykles ir imasi visų būtinų priemonių užtikrinti, kad šios sankcijos būtų įgyvendinamos. Numatytos sankcijos turi būti veiksmingos, proporcingos ir atgrasomos. Valstybės narės iki 39 straipsnio antroje pastraipoje nurodytos šio reglamento taikymo pradžios datos apie tas taisykles ir priemones praneša Komisijai ir nedelsdamos ją informuoja apie visus vėlesnius toms taisyklėms ir priemonėms įtakos turinčius dalinius pakeitimus. 31 straipsnis

Statistika 1.Kiekvieną ketvirtį eu-LISA skelbia maršruto parinktuvo veikimo statistinius duomenis, kuriuose visų pirma nurodomas keliautoj